Аҡ юл яра “Аҡ сәскә” » Башҡортостан гәзите | Газета Башкортостан на башкирском языке\nБашҡортостан гәзите » Белем һәм тәрбиә » Аҡ юл яра “Аҡ сәскә”\nАҡ юл яра “Аҡ сәскә” 09.10.2018 // Белем һәм тәрбиә\nБындай бина хатта ҡайһы бер ҡалаларҙа ла юҡ.\nЯна Шәрәфетдинова иртәнсәк ике йәшлек улын балалар баҡсаһына илтеп ҡуя ла сәғәт 12-лә кире килеп ала. Малай бында өс сәғәт тирәһе тиҫтерҙәре менән төрлө уйындарҙа ҡатнаша, иң мөһиме – күмәк балалар араһында үҙен ышаныслы тоторға өйрәнә. “Ҡыҫҡа ваҡытлы йөрөү осоро тамамланып килә, әгәр бәләкәсем тәүге көндәрҙә мыжып бер булһа, хәҙер өйрәнде инде. Киләһе аҙнанан тулы көнгә ҡалдырып китә алам, тимәк, эшкә сығасаҡмын. Йортобоҙ янында ошо баҡсаны төҙөү башланғас, улыбыҙҙы тик шунда ғына бирәсәкбеҙ тигән һүҙебеҙ бар ине. Заманса йыһазландырылған мәғариф учреждениеһында уны һәр яҡлап үҫтереү өсөн бөтә шарттар тыуҙырылған”, – тип ҡыуанысы менән уртаҡлашты йәш әсәй.\nҮрге Тәтешле ауылындағы балалар баҡсаһы быйыл йәй файҙаланыуға тапшырылған. Объект Башҡортостан Республикаһының 100 йыллыҡ юбилейы уңайынан төҙөлгән. Бөтәһе 1,5 – 7 йәшлек 120 малай һәм ҡыҙ йөрөй, улар алты төркөмгә бүленгән. 24 хеҙмәткәр тупланған, һәр береһе үҙ эшенә яуаплы ҡарай.\n– Өр-яңы балалар баҡсаһының төҙөлөүен ата-әсә йәй бүләге тип ҡабул итте, – тип һөйләй Үрге Тәтешле ауылындағы 5-се “Аҡ сәскә” балалар баҡсаһы мөдире, үҙе лә өс бала әсәһе Индира Лоҡманова. – Маҡтанып та алайым әле: хатта ҡайһы бер ҡалала бындай бина юҡ. Бүлмәләр яҡты һәм иркен, бәләкәстәрҙең аяғы өшөмәһен өсөн бөтә ергә лә балаҫтар түшәгәнбеҙ. Хәйер, беҙҙә һәр саҡ йылы. Бынан тыш, кескәйҙәр өсөн төрлө түңәрәктәр ойошторолған, балалары сит телде лә өйрәнһен тигән маҡсаттан сығып өлкәндәрҙең күбеһе инглиз телен һайлаған. Һәр кем сынығып үҫһен өсөн спортҡа ла иғтибар көслө. Үҙебеҙҙә шәфҡәт туташы, психолог, логопед бар.\n“Ҡыңғырау” төркөмөндәге 20 баланы Гөлнара Дәүләтханова хәреф танырға, ҡәләм тоторға, һүрәт төшөрөргә өйрәтә. Утыҙ йылға яҡын педагогик тәжрибәгә эйә тәрбиәсенең һүҙҙәренә ҡарағанда, элекке балалар менән бөгөнгөһөн сағыштырыу ер менән күк араһы тиерлек булмаһа ла, айырма ҙур ғына. Хәҙерге малай һәм ҡыҙҙарҙы тормошҡа әҙерләү күпкә еңел, сөнки улар ныҡ ҡыҙыҡһыныусан, һорау бирергә тартынмай, күп нәмәне белергә ынтыла.\nЭргә-тирә балаларҙың шат тауышына күмелде. Йоҡлап һәм ашап алғандан һуң тышҡа уйнарға сыҡҡандар икән. Һәр төркөмдөң үҙенең тәғәйен урыны бар, улар бай итеп йыһазландырылған. Мәҫәлән, малайҙарҙың автомобиль йәки робот яратыуын күҙ уңында тотоп, уйынсыҡ машиналар һалынған. Билдәле, ҡыҙҙарҙың ҡурсаҡҡа иҫе китә, ниндәйе генә юҡ! Ҡыҫҡаһы, тамағы туҡ бала һәр төрлө уйында теләп ҡатнаша, уйнай-көлә. Ысынлап та, “Аҡ сәскә” балалар баҡсаһында ҡыҙ һәм малайҙарға һәр йәһәттән дә уңайлы шарттар тыуҙырылған.\nАвтор: Илдар АҠЪЮЛОВ\nРайон: Тәтешле районы\nУҡыусыларға – Мостай Кәрим исемендәге фонд гранттары 19.10.2018 // Белем һәм тәрбиә\nМостай Кәрим исемендәге 158-се башҡорт гимназияһында арҙаҡлы шәхес Мостай Кәримдең тыуыуына 99 йыл...\nЙөрәктәргә һалыр ҡуҙҙар һүнмәгән 19.10.2018 // Белем һәм тәрбиә\nУҡытыусы һәр дәүерҙә бөйөк булып ҡала белә. Матбуғатта уҡытыусыларға арнап яҙылған биниһая шиғри...\nУҡыған – уҙыр, уҡымаған – туҙыр 19.10.2018 // Белем һәм тәрбиә\nХәтеремдә, беҙ мәктәптә уҡыған йылдарҙа класс етәксеһе балаларҙың айына түгел, ә аҙнаһына күпме...\nЙәш белгестәр бында ынтыла 19.10.2018 // Белем һәм тәрбиә\nУҡытыусылар көнө алдынан Дәүләт Йыйылышы – Ҡоролтай Рәйесе Константин Толкачевтың бер төркөм хеҙмәт...\nКиләсәкте яҡтыртыр “Баҙлауыҡ” 19.10.2018 // Белем һәм тәрбиә\nАта-әсә менән кәңәшләшеп эшләү мөһимлеген раҫлай улар. Был төбәктә һәр ваҡыт эшсәнлек, дәрт-дарман...\nНуғайҙарҙың шатлығы 17.10.2018 // Белем һәм тәрбиә\nӨфө эргәһендәге Нуғай ауылында 147-се мәктәп тулы ҡеүәтенә эшләй башланы. Бында 950 уҡыусыға...\nБала саҡтың сағыу мәле — баҡсала 16.10.2018 // Белем һәм тәрбиә\nБашҡорт теленә һөйөү тәрбиәләнә. Йәй – һәр кемдең яратҡан миҙгеле — был юлы ла хәтерҙә ҡалды....\nЯлсыҡайҙың йөҙөк ҡашы 16.10.2018 // Белем һәм тәрбиә\nКитапханасы Мәҙинә Ҡунаҡҡолованы яҡташы, шағирә Миңлегөл Хисамованың олпат юбилейына әҙерләнеп,...\nХалыҡтың һаулығын хәстәрләп 11.10.2018 // Белем һәм тәрбиә\nРеспублика көнөн Ишембай районының Йәнырыҫ ауылы халҡы айырыуса ҡыуанып ҡаршыланы. Бында бөтә...\nИҫке Юлдаш мәктәбенә – 100 йыл 11.10.2018 // Белем һәм тәрбиә\nЫрымбур өлкәһенең Иҫке Юлдаш мәктәбе ошо көндәрҙә үҙенең 100 йыллыҡ юбилейын билдәләне. Унда...\nРус телен өйрәнәләр 10.10.2018 // Белем һәм тәрбиә\n12 — 14 октябрҙә Өфөлә Рәсәй рус теле һәм әҙәбиәте уҡытыусылары йәмғиәтенең VI “Хәҙерге Рәсәйҙә тел...\nИл бурысын йөкмәгәндәр 10.10.2018 // Белем һәм тәрбиә\nУҡытыусыларға ҙур ышаныс бағлана. Бәхетленең байрамы бер көндө тигәндәй, Уҡытыусылар һәм Республика...


Башҡортостандан күп балалы Сайрановтар ғаиләһе «Ата-әсәлек даны» ордены менән бүләкләнде - Правительство Республики Башкортостан\n30 майҙа Мәскәүҙә Рәсәй Федерацияһы Президенты Владимир Путин күп балалы һигеҙ ғаиләгә «Ата-әсәлек даны» ордены тапшырҙы. Бүләкләнеүселәр араһында Өфөнән ете бала тәрбиәләүсе Лариса һәм Алексей Сайрановтар ҙа бар ине. Тантаналы сара Халыҡ-ара балаларҙы яҡлау көнө алдынан Кремлдә үтте. Унда Башҡортостан Башлығы вазифаһын ваҡытлыса башҡарыусы Радий Хәбиров та ҡатнашты.\nИл етәксеһе үҙ сығышында йәмғиәт өсөн ғаилә институтының мөһимлеген билдәләп үтте. Уның фекеренсә, үҙ-ара аңлашыусанлыҡ, хеҙмәткә һөйөү, ғәҙеллек һәм берлек кеүек ҡиммәттәр тап күп балалы ғаиләләрҙә тәрбиәләнә.\n- Дәүләт, йәмғиәт, традицион диндәр алдында торған өҫтөнлөкө бурыстарының береһе – бала тәрбиәләүсе ғаиләләргә ярҙам күрһәтеү, – тине Владимир Путин. – Һеҙҙеке кеүек ғаиләләр, һеҙҙең кеүек кешеләр – илебеҙҙең оло байлығы. Шуға ла ошондай ғаиләләр күбәрек булһын өсөн барыһын да эшләйәсәкбеҙ.


Их, хәҙер үҙ йортоңда йомшаҡ креслола, сытырлап янған кам инға ҡарап кинәнеп ултырһаң ине ул. Йә иһә яңы планировкалы өс бүлмәле фатирыңда улың менән геү килеп футбол уйнағанда л а ҡамасауламаҫ ине. Бик булмаһа инде йортом -- ҡәлғәм тигәнд е иҫеңдән сығармайынса үҙ фатирымда бикләнеп ятыуҙан да баш тартмаҫ инем мин. Ҡыҫҡаһы, миңә мотлаҡ үҙ мөйөшөмдө, йәғни к үсемһеҙ милек булдырырға кәрәк. Ошо уй мине... юҡ, аҡса түге л, ә минең янсығым өсөн бик үк ауыр булмаған шарттарҙа фати рлы булыу алымдарын эҙләргә ҡыуҙы ла инде. Һорашыуҙар һәм дуҫ ҡыҙҙарым менән кәңәшләшеү һөҙөмтәләре арт ыҡ бай булмағандарға торлаҡ алыу өс программаны белдем. Мин үҙемә кәрәклеген һайланым, ә хәҙер был программаларҙы һеҙгә тәҡдим итәм.\nБеренсе программа. Ипотекалы.\nФедераль ипотекалы программаның Башҡортостанда эшләй башл ауына күп ваҡыт үтмәне, әммә һис һүҙһеҙ, ул "торлаҡһыҙ" кате гория өсөн иң ышаныслыларынан һанала. Башэкономбанк ипотека\nкредиттарын торлаҡ иҫәбенә бирә. Кредиттың ҙурлығы -- торла ҡ хаҡының 70 проценты, етмәгән аҡсаны алыу өсөн ҡалған 30 п роцентты һеҙ банкка индерергә тейеш. Кредит срогы йыына 15 п роцент ставка менән 12 айҙан 242 айға тиклем. Бындай килешеү ҙең ыңғай яҡтары: фатир шунда уҡ һеҙҙең милеккә күсә, йыллыҡ\nпроценттарҙы инфляция "ашау" ихтималы бар. Кире яҡтары: баш та ҙур ғына сумма сығарып һалырға һәм бер нисә йылға "билде нығыраҡ ҡыҫып быуырға"тура киләсәк.\nЙыйыу программаһы Мин уны икенсе төрлө инвестиция программаһы тип атар инем, с өнки бында һин аҡсаңды яңы торлаҡ төҙөүгә һалаһың. Уның буйы нса Өфөнөң инвестиция - төҙөлөш комитеты һәм "УралСиб"банкы һы эшләй. Әгәр һин ошо програма буйынса торлаҡ һатып алырға ҡарар итһәң, башта үҙ килемдәреңде һанап ҡарар кәрәк: төҙөлө шкә үҙ өлөшөгөҙҙө индерергә аҡсағыҙ етәме Быны банк тикшерә сәк. Килем суммаһынан сығып банк кредит күләмен билдәләйәсәк . Әммә ул торлаҡ хаҡының 50 процентынан артмаясаҡ. Бынан тыш\nкүптән көтөлгән аҡсағыҙҙы һеҙ бары тик торлаҡ төҙөлөшөнә кә рәк булған сумманың 30 процентын, һуңынан бер йыл дауамында тағы 20 процентын индергәндән һуң ғына ала алаһығыҙ. Шунан һ уң ғына һеҙҙең фатир өсөн түләү мөмкинселегеҙ булғанлығына ышанасаҡтар. Банкынан алған аҡсаны килешеү буйынса түләгәндә н һуң инде һеҙгә өс йыл дауамында кредит һәм проценттар түлә ргә һәм йорттоң төҙөлөп бөткәнен көтөргә ҡаласаҡ. Ыңғай яғы:\nфатир проектына үҙ ҡарамағығыҙға үҙгәрештәр индерә алаһығыҙ . Кире яҡтары: торлаҡ хаҡының 50 процентын бер йыл эсендә, к редитты ла ярайһы уҡ ҡыҫҡа ваҡыт эсендә түләп бөтөргә тура к иләсәк.\nЙәштәргә беҙҙә ҡайҙа ла юл асыҡ. Льготалар ҙа етерлек. Xsға күрә улар өсөн торлаҡ мәсьәләһен хәл итеүҙең бер нисә в арианты тәҡдим ителә. Был сетерекле мәсьәләне БР Президент ы эргәһендәге Торлаҡ төҙөү фонды аша ла хәл итеп була. Киле шеү төҙөп, тәүҙә фатир хаҡының 30 процентын индерергә кәрәк , ҡалған өлөшөн 10 йыл эсендә түләп бөтөргә кәрәк буласаҡ. Был ваҡыт эсендә фатир хаҡы үҙгәрешһеҙ ҡала.\nШулай уҡ торлаҡты юғарыла әйтелгән ипотека аша алып бул а. Йәштәр өсөн кредит 15 йылға бирелә. Өсөнөс вариант - Урал лСиб бакыһы аша инвестиция алыу. Был алымдарҙың бер генә ете шһеҙлеге бар: 30 йәштән үткәндәргә юғарыла әйтелгән льготала р ҡаралмаған.


Хакимиәт башлыҡтары менән кәңәшмә // Сәйәсәт | новости башинформ.рф\nХакимиәт башлыҡтары менән кәңәшмә\n17:08, 27 марта 2009 Сәйәсәт\n26 мартта БР Дәүләт Йыйылышы йортонда Башҡортостан Президенты Мортаза Рәхимов республиканың муниципаль райондары һәм ҡала округтары хакимиәт башлыҡтары менән кәңәшмә үткәрҙе.\nЯҙғы баҫыу эштәрен үткәреү мәсьәләләре тикшерелде, хеҙмәт баҙарындағы хәл, шулай уҡ 2010 йылғы Бөтә Рәсәй халыҡ иҫәбен алыуға әҙерлек ҡаралды. Кәңәшмәлә шулай уҡ ҡайһы бер ҡала һәм райондарҙағы социаль-иҡтисади хәл тураһында һүҙ барҙы.\nРеспублика Президенты билдәләүенсә, донъя көрсөгө йоғонтоһона ҡарамаҫтан, Башҡортостан иҡтисадында эштәр торошо тотороҡло тип баһалана. Хакимиәт башлыҡтарына мөрәжәғәт итеп, Мортаза Ғөбәйҙулла улы, урындарҙа бөтә ресурстарҙы һөҙөмтәле файҙаланырға кәрәк, тине.\n— Беҙҙән тәүәккәл һәм көйлө эшләү талап ителә. Киләһе йылдар — иҡтисадтың тотороҡло үҫешенең әүәлге кимәленә оҙайлы сығыу осоро, — тине Мортаза Рәхимов.\nКәңәшмәлә БР Хөкүмәте Премьер-министры Раил Сарбаев, БР Президенты Хакимиәте етәксеһе Азамат Сәғитов, Хөкүмәт ағзалары, Башҡортостан Республикаһы министрлыҡтары һәм ведомстволары етәкселәре ҡатнашты.\nТеги: кәңәшмә, хакимиәт башлыҡтары


Изге Карапет сиркәүе (Дондағы Ростов) — Башҡорт Википедияһы\nИзге Карапет сиркәүе (Дондағы Ростов)\nИзге Карапет сиркәүе (әрм. ) — Дондағы Ростовта әрмән сиркәүе. Әрмән зыяраты (Пролетар) территорияһында урынлашҡан.\nИзге Карапет сиркәүе\nәрм. Դոնի Ռոստովի Սուրբ Կարապետ եկեղեցի\nИзге Карапет сиркәүе (Дондағы Ростов) Викимилектә\nИзге Карапет сиркәүенә 1875 йылда (архитекторы В.В. Сазонов) нигеҙ һалынған, 1881 йылда 11 июлендә изгеләндерелгән. Ғибәҙәтхананың төҙөлөү тарихы 1871 йылда вафат булған Нахичеван дворяны Аладжалова Акулина Погосовна менән бәйле. А. П. Аладжалова үҙенең мираҫын әрмән зыяратында Иоанн Крестителгә бағышлап сиркәү төҙөргә, , уның эргәһендә хәйриә йорто булдырыу, ярлы әрмән ғаиләләре өсөн өйҙәр төҙөргә васыятнәмә яҙып ҡалдыра. Аладжалова сиркәүҙең көньяҡ-көнбайыш стенаһы аҫтында ерләнә.\nИзге Карапет сиркәү композицияһы базилика һәм тәре-көмбәҙле ғибәҙәтхана формалары берләшмәһендә төҙөлгән. Фасадтарының биҙәлешендә семәрле таш деталдәре менән традицион әрмән мотивтары күҙәтелә.\nФасадты биҙәүҙә аркада мотивы өҫтөнлөк итә. Ғибәҙәтханала өс инеү урыны — көньяҡ, көнбайыш һәм төньяҡ — тәреләр менән тамамланған перспективалы порталдар менән биҙәлгән.\nИзге Карапет сиркәүе — оҙаҡ ваҡыт ҡалала әрмән стилендә төҙөлгән берҙән-бер сиркәү булып ҡала (2011 йылда асылған Сурб Арутюн сиркәүенән тыш). Эске йыһазландырыуы башҡа сиркәүҙәрҙәге һымаҡ. Сиркәүенең иконостасы сәтләүек ағасынан «аний» стилендә эшләнгән. Диуарҙары орнаментлы гипс медальондары рамдары менән биҙәлгән, улар эсенә фрескалар урынлаштырылған.\nСиркәүҙең үҙәк иконаһы һикәлтәле подиумда урынлаша. Тәүге ысын фрескалары медальондарҙа һәм рамдарҙа урынлаштырылған. Улар ыҡсымлығы, ябайлығы һәм һоро-зәйтүн төҫөндәге колоритының нәзәкәтлеге менән таң ҡалдыра.\nКүпмелер ваҡыт ғибәҙәтханала боронғо Сурб Хачтың таш тәреһе (хачкар) һаҡланған\n↑ Светлана Хачикян Хачкар Сурб Хач вновь в Сурб Хаче (рус.). Нахичеванские вести. Тәүге сығанаҡтан архивланған 4 март 2016. 15 сентябрь 2013 тикшерелгән.\nФото армянских церквей в разных городах мира\nhttps://ba.wikipedia.org/w/index.php?title=Изге_Карапет_сиркәүе_(Дондағы_Ростов)&oldid=881363 ҡабул ителгән\nПоследний раз редактировалась 14 апрель 2019 в 14:52


Рөстәм Хәмитов йәмғиәт тормошонда судьяларҙың ролен юғары баһаланы // Йәмғиәт | новости башинформ.рф\n10:42, 5 марта 2011 Йәмғиәт\n— Бөгөн залда властың бөтә өс тармағы — суд, закондар сығарыу һәм башҡарма власть етәкселәре йыйылған. Был һеҙҙең эшмәкәрлеккә иғтибар бик ҙур һәм эшегеҙ үтә мөһим булыуы хаҡында һөйләй, — тип йыйылыусыларға мөрәжәғәт итте Рөстәм Хәмитов. — Бөйөк рус тарихсыһы Карамзин: «Закондар ниндәй тип һорамағыҙ, судьялар ниндәй тип һорағыҙ», тигән. Закондың нисек эшләүе судьяларға бәйләнгән. Судтар йәмғиәтте модернизациялауҙың төп элементы булып тора ала. АҠШ-та расалар тигеҙһеҙлегенә судтар ҡарары менән сик ҡуйылды. Иҡтисади үҫеш перспективалары ла судтарға бәйләнгән. Һуңғы ваҡытта мин республикаға аҡса һалырға теләгән тиҫтәләгән сит ил делегацияларын ҡабул итәм, уларҙың барыһының да төп һорауы: судьялар нисек эшләй? Улар инвесторҙарҙың хоҡуҡтарын яҡларҙармы?\nКүп судтарҙың эштәре сиктән тыш күп, тип билдәләне Башҡортостан Президенты, һәм республика етәкселеге уларға ярҙам итергә тырыша. «Мин Хөкүмәткә һәм хакимиәттәр башлыҡтарына бөтә судтарҙы суд ултырыштары өсөн залдар менән тәьмин итергә ҡуштым», — тине Рөстәм Хәмитов.\nПрезидент кадрҙар сәйәсәте буйынса ла әйтеп уҙҙы.\n— Квалификация коллегиялары тәжрибәһеҙ кешеләрҙе, йәки талаптарға яуап бирмәй тип, Мәскәү кире ҡайтарған кандидатураларҙы тәҡдим итеүенә юл ҡуйырға ярамай. Күп юристар судья булырға хыяллана. Йәмғиәттә уларҙың статусы бик юғары, был абруйлы. Шундай хәлдә иң яҡшыларҙы һайлап алырға мөмкин бит. Беҙгә яҡшы репутациялы белгестәр кәрәк.\nҺуңғы йылда республика халҡынан федераль һәм мировой судьяларҙың эштәренә алты мең ялыу килде. Был ҙур һан, тип билдәләне Президент.\n— Ялыуҙар төрлө, судьяларҙың профессиональ һәм шәхси сифаттарына ҡарата. Халыҡ фекерен һанға һуҡмаҫҡа ярамай, — тине республика башлығы. — Һуңғы ваҡытта власть һәм халыҡ, власть һәм ғәҙеллек тураһында күп телгә алына. Кешеләр власҡа ышанмай. Был судтар берләшмәһенә лә ҡағыла. Халыҡ беҙгә ышанырға, беҙ үҙ эшебеҙҙе намыҫлы башҡарыуыбыҙҙы белергә тейеш. Ышаныс һәм ғәҙеллек булмауы йәмғиәтте тарҡата, фажиғәле эҙемтәләргә килтерә. Һеҙҙән яуаплы һәм ғәҙел булыуығыҙҙы үтенеп һорайым.\nТеги: президент, судтар


Юҡҡа ғына "Йөҙ тапҡыр ишеткәнсе, бер тапҡыр күреүең арт ыҡ" тимәйҙәр шул. Был һүҙҙәр Жуковск ҡалаһында үткән "МАКС -\n2005" тип исемләнгән етенсе\nХалыҡ - ара авиация салонына ла тап килә, юҡҡа ғына уны әһә миәтлеге буйынса Фарнборо һәм Ле Бурженан һуң ҡуймайҙар бит. Сараны д онъя масштабындағы ваҡиғалар рәтенә индерергә була, һәм ул илебеҙ ҙең авиация сәнәғәте вәкилдәре өсөн күп кенә ҡыуаныслы минут тар алып килде.\nАвиасалонға килгән кешеләр һаны буйынса рекорд ҡуйылыуына н башлайыҡ - сарала ярты миллиондан артыҡ кеше ҡатнашты, ҡул\nтураһында әйтеп тә тораһы түгел. Уларҙың дөйөм хаҡы миллиар д долларҙан артып китә, һәм әйтелгән сумманың биштән бер өлөшө "Рособоро нэкспорт" һәм Һиндостандың "" корпорацияһы араһындағы контрактҡа тура килә. Ул һинд предприятиеларының береһендә уҡыу - күнекмәләр самолеты\nөсөн АЛ - 55И авиадвигателе етештереүгә ҡағыла. Төп башҡарыусы булып "Өфө моторҙар төҙөү берекмәһе" асыҡ акционерҙар йәмғиәте билдәлә нгән. Был\nконтрактҡа авиасалон эшләй башлағандың беренсе көнөндә үк ҡ ул ҡуйылды, унда Рәсәй Президенты Владимир Путин да ҡатнашты , һәм документ был көндөң сенсацияһына әүерелде.\nОшо сәбәпле ойошторолған матбуғат конференцияһында "УМПО"\nасыҡ акционерҙар йәмғиәте Юрий Пустовгаров әйтеүенсә, был контрак тҡа ҡул ҡуйыу Өфө мотор төҙөүселәре өсөн көтөлмәгән хәл булманы. Уға\nәҙерлек күптән бара ине. Һинд яғынан беҙгә бер нисә тапҡыр килделәр,\nбеҙҙең вәкилдәр ҙә Һиндостанға тиҫтәләрсә тапҡыр барып ҡайтты. Нисе к кенә\nбулмаһын, контракт масштабы тәьҫорат ҡалдырырлыҡ: башта 250\nдвигатель өсөн ҡорамалдар етештереләсәк, ә ғөмүмән алғанда, барлығы бе р мең авиация двигателе әҙерләү күҙ уңында тотола! Аҡсалата алғанд а был кәм тигәндә 200 миллион долларға тиң. Һәм тағы ла бер хәл ғорур лыҡ уятыуға лайыҡлы: Юрий Пустовгаровтың һүҙҙәренә ҡарағанда, бирелгән заказ\nпредприятиены алдағы 30 йылға эш менән тәьмин итте тигән һү ҙ, өҫтәүенә\nпартнер - предприятиеларға ла аҡса эшләргә мөмкинселек тыуа саҡ.\nКүргәҙмәлә ҡатнашыусылар араһында 40 илдән 654 фирма - эк спонент ҡатнашты: 520 - һе Рәсәй һәм БДБ илдәренән, 134 - сит илдәрҙ ән килгән. Бының өсөн күргәҙмә майҙандарының 30 мең квадрат метры файҙа ланды.\nБашҡортостандан авиасалонда авиатөҙөлөш өлкәһендә эшләүсе\nун предприятие ҡатнашты. Республика экспозицияһының дөйөм майҙа ны 60 квадрат метр тәшкил итте.\nАвиасалонда БР Хөкүмәте Премьер - министры урынбаҫары Ник олай Пучнин етәкселегендә рәсми кешеләр делегацияһы ла булды . Күргәҙмәнең беҙҙең республикаға ҡағылған өлөшө менән Борис Бондаренко етәкселег ендәге БР Сауҙа - сәнәғәт палатаһы шөғөлләнде.\nБР Сауҙа - сәнәғәт палатаһы хеҙмәткәрҙәренең һүҙҙәренә ҡа рағанда, беҙҙең экспозиция ҙур популярлыҡ менән файҙалана. С ара барышында уның менән предприятие һәм фирмаларҙың 500 - ҙән ашыу вәкиле ҡыҙыҡһыныу\nбелдергән. АҠШ, Германия, Польша, Франция, Малайзия, Белору ссия, Үзбәкстан, Украина һәм башҡа илдәр менән килешеүҙәр булдырылған. Бер һү ҙ менән әйткәндә, етенсе "МАКСтың" һөҙөмтәләре менән ҡәнәғәт булыр ө сөн сәбәптәр етерлек.


Бергәләп эш алып барырға кәрәк | Министерство сельского хозяйства Республики Башкортостан\n» Бергәләп эш алып барырға кәрәк\nБергәләп эш алып барырға кәрәк\n7 февралдә Арсен мәҙәниәт йортонда Һаҡмар ауыл биләмәһендә йәшәүселәрҙең дөйөм йыйылышы үтте. Унда Һаҡмар ауыл Советы хакимиәтенең 2019 йылдағы эшенә йомғаҡ яһалды, ағымдағы йылға бурыстар ҡуйылды. Сарала район башлығы Дәмин Марат улы Юланов, муниципаль район Советы депутаты, район үҙәк дауаханаһының баш табибы Денис Александрович Ғәбәүетдинов һәм ауыл биләмәһендә урынлашҡан ойошма етәкселәре, биләмә ауылдары халҡы ҡатнашты.\nЙыйылышты, халыҡ ышаныс белдереп, яңы ғына һайлап ҡуйылған ауыл биләмәһе башлығы Наил Сәмиғулла улы Яҡшығолов алып барҙы һәм иң тәүҙә уның сығышы тыңланылды. Статистика мәғлүмәттәренә ҡарағанда, биләмә өс ауылдан тороп, уларҙа йәмғеһе 815 кеше йәшәй: Арсенда – 562, Һаҡмар совхозының 3-сө совхозында – 174, Тирәклелә – 79 кеше. Демографик хәл-торошҡа килгәндә, 6 бала тыуған; 16 кеше үлгән, шуларҙың дүртәүе пенсияға сыҡмаған. Биләмәлә 125 бала, 156 кеше хаҡлы ялда, эшкә яраҡлы йәштәгеләрҙең 256-һе эшләй. Үткән йылда ике ғаилә үҙҙәренең 50 йыл бергә йәшәүен билдәләгән: Ғилметдин һәм Фәниә Усмановтар, Владимир һәм Валентина Адушевтар. 17 күп балалы, 2 социаль яҡтан насар ғаилә, ауыр тормош хәлендә ҡалған 5 ғаилә бар.\nБиләмә ауылдарында бөтәһе 276 йорт булып, уларҙа 806 эре мөгөҙлө мал, шул иҫәптән 312 һыйыр аҫырала. Ваҡ мал – 858 баш, ҡоштар – 1089, аттар – 51. Алты ауыл хужалығы ойошмаһы эшмәкәрлек алып бара бында: “Арсен” ЯСЙ-һы, Л. Бикбаеваның КФХ-һы, А. Иманаевтың КФХ-һы, И. Ситиновтың КФХ-һы, шулай уҡ ШЭ Л. Дергачева һәм ШЭ Ш. Яҡшығолов.\nҺаҡмар ауыл биләмәһендә Арсен урта дөйөм белем биреү мәктәбе, “Дюймовочка” балалар баҡсаһы, мәктәп яны интернаты, өс мәҙәниәт усағы: Арсен культура йорто, Назар ауыл клубы һәм Арсен моделле китапханаһы, тағы өс һаулыҡ һаҡлау учреждениеһы: Арсен ауыл табиплыҡ амбулаторияһы, 3-сө ферма һәм Тирәкле ФАП-ы, шулай уҡ “Рәсәй Почтаһы” эшмәкәрлек итә. Ауыл халҡына кәрәкле әйберҙәр һатып алыу өсөн сауҙа нөктәләре лә бар: Арсенда РайПО һәм ике шәхси, 3-сө фермала РайПо магазиндары бар, Тирәклеләр ундай бәхеттән мәхрүм.\nНаил Сәмиғулла улы биләмә бюджетын тейешенсә яҡтыртып китте. 2019 йылда расход 3 278 458 һумлыҡ булған, юл расходы – 341 000 һумлыҡ: ҡышҡы осорҙа юлдарҙы таҙартыу – 173 898 һум, Арсен ауылының Клуб урамына 160 000 һумлыҡ ҡом-таш түшәлгән, дизяғыулыҡҡа 7101 һум аҡса киткән. Биләмәне төҙөкләндереү буйынса 373 206 һумлыҡ эш башҡарылған, шуларҙың 60 000 һумы урамдарҙы яҡтыртыуға, төҙөлөш материалдарына – 236 700 һум, Арсендағы Еңеү паркын төҙөкләндереүгә – 76 506 һум тотонолған. Газ менән тәьмин итеү схемаһына 30 980 һум, Тирәкле һәм 3-сө ферманың ҡаты көнкүреш ҡалдыҡтары полигонын рекультивациялауға – 119 416 һум, район һабантуйына һәм “Һаумыһығыҙ, ауылдаштар!”ға – 62 720 һум, хәрби учетҡа ҡуйыуға 75 825, 41 һум бүленгән.\nУҙған йылда “Реаль эштәр” программаһы сиктәрендә Арсен ауыл мәҙәниәт йорто алдындағы Еңеү паркының ингән ере алыштырылған. 2020 йылда ла бындай программаларҙа ҡатнашырға уйлайҙар. Ноябрҙә йыйылыш уҙғарылып, Урындағы инициативалар программаһында ҡатнашырға – Арсен ауыл мәҙәниәт йортоноң тамашасылар залындағы ултырғыстарын алыштырырға уйлайҙар. Бының өсөн, әлбиттә, ауыл халҡының аңлап эш итеүе кәрәк, был проектта ҡатнашыу өсөн дөйөм алғанда, спонсорҙарҙы ла йәлеп итеп, 103 600 һум аҡса йыйырға тейешлеләр, ә эштең дөйөм суммаһы, проект документацияһы буйынса, 700 000 һумға төшәсәк. Тағы ла “Реаль эштәр”ҙә ҡатнашып, клубтың ингән ерен матурлап эшләргә планлаштыралар. Йыл да уҙғарыласаҡ шишмәләрҙе төҙөкләндереүҙә ҡатнашып, быйыл Ҡаҫмарт йылғаһы янындағы “Көмөш тояҡ” шишмәһенең башын матурлаясаҡтар.\nҺәр ауылда булған берәҙәк эттәр проблемаһы ла борсой, биләмә башлығын: “Улар беҙҙеке. Бер ҡайҙан да килеп сыҡмаған. Административ штрафтар күләме 1000-дән 2000 һумға тиклем, хужалар администртаив яуаплылыҡҡа тарттырыласаҡтар”, – тип эттәрҙе бәйҙә тоторға саҡырҙы. Тағы ла биләмәгә янғын хәүефһеҙлеге өсөн һыу йыйырға һауыт кәрәк.\n2021 йылда Арсен ауылы барлыҡҡа килеүгә 100 йыл уҙасаҡ, шуға Наил Сәмиғулла улы Дәмин Марат улына Ауыл хакимиәте бинаһына – капремонт, 3-сө ферма ФАП-ына – ремонт, РайПО етәксеһе Илдар Дәминевҡа – Арсендағы магазинға ремонт, ә Денис Александровичҡа Һаҡмар фельдшерлыҡ амбулаторияһы бинаһына ремонт һәм тирә-яғын кәртәләүҙә ярҙам итеүҙәрен һорап мөрәжәғәт итте.\nЭске эштәр бүлегенең Ейәнсура районы буйынса уполноменныйы, участковый Алесь Илдус улы Күҙәшев Абзан, Әбүләис һәм Һаҡмар биләмәләрендә эшмәкәрлек алып бара. Территорияла уҙған йылда бөтәһе 16 енәйәт эше теркәлеп, уларҙың алтауы Алесь Илдус улы тарафынан асылған, дүртәүе (уғрылыҡ) асылмаған: Арсен ауыл янында гр. Мерәҫеваның – ике аты, Иманаевтың һыйыры юғалған, йәйен ауыл биләмәһендә иҫәптә торған мотопомпа урланған, һәм билдәһеҙ кешеләр интернет селтәрендә алдау юлы менән М.Вартаняндан 36 600 һум аҡса урлағандар. Суррогат эсемлектәр һатыусыларға ҡарата Арсендан ике кешегә – В. Әлембәтова һәм К. Корнееваға, 3-сө ферманан Ф. Иҫәнсуринаға 30 000 һумлыҡ штраф һалынған.\nАрсен мәктәбе директоры Гөлназ Ғәйнулла ҡыҙы Тоҡомбәтова сығышынан шул билдәле булды: мәктәптә – 82, Малиновка филиалында 7 уҡыусы белем ала. “Дюймовочка” балалар баҡсаһына 16 бала йөрөй. Үткән йылда 9-сы класта дәүләт имтихандарын 15 уҡыусы тапшырған, 11-се кластағы 8 уҡыусының берәүе дөйөм предметтар буйынса минимумды үтә алмаған. Мәктәп тейешле педагогик кадрҙар менән тәьмин ителмәгән: информатика, география, ОБЖ һәм физика предметтары буйынса уҡытыусылар талап ителә. Быйыл “Ауыл ерендә уҡыусыларҙың физик культура һәм спорт менән күнекмәләрен уҙғарыу өсөн шарттарҙы яҡшыртыу өсөн” проекты сиктәрендә спортзалға ремонт планлаштырыла. Шулай уҡ, Гөлназ Ғәйнулла ҡыҙы мәктәп администрацияһы һәм уҡыусылар исеменән ГАЗель һатып алыуҙа ярҙам итеүҙәрен һораны, УАЗик сафтан сығырға йөрөй, ә автобус тулы ремонт талап итә. Мәктәпкә тирә-яҡ ауыл балаларының килеп уҡыуын иҫәпкә алғанда, был бик мөһим мәсьәлә, сөнки кеше ғүмерҙәре өсөн яуап тотабыҙ.\nДиректорҙың һорауына яуап итеп, Дәмин Марат улы план буйынса ун йыл һайын мәктәп автобустары яңыртылып торорға тейешлеген әйтеп үтте, ун йыл уҙған икән, тимәк, яңыртыласаҡ.\nАртабан сығыш яһаусы Һаҡмар врачлыҡ амбулаторияһы педиатры Миңлегөл Кәлимулла ҡыҙы Ибраһимова учреждениеның эшмәкәрлегенә байҡау яһап үтте. Һаҡмар ауыл биләмәһе халҡын һәм Яңыбай, Иҙелбәк биләмәләре балаларын хеҙмәтләндерә. Анализдар шуны күрһәтә: халыҡтың йәше ҡартая, тыуым әҙәйә, район буйынса иң насар күрһәткес был зонала… Әле биләмә буйынса бер йәшкә тиклемге 6 бала иҫәпләнә, 1-се класҡа – 7, ә балалар баҡсаһына 5 бала киләсәк. Балалар һаны йылдан-йыл кәмей. “Был нимәгә бәйле? Иң беренсе – халыҡтың күпселеге оло йәштә. Икенсенән, 2019 йылда үлгән 16 кешенең үлем сәбәбенә ҡарағанда, 60 йәшкә тиклемге үлгәндәр – бишәү. Алты осраҡ хроник алкоголь ауырыуҙарына бәйле, икәү алкоголь интоксикацияһынан үлгән”, – Миңлегөл Кәлимулла ҡыҙы үлем осраҡтарының күпселегенең спиртлы эсемлектәр менән мауығыуҙан икәнлеген әйтеп үтте. Ике Амбулаторияла процкабинет, лаборатория, физкабинет һәм ике урынға иҫәпләнгән көндөҙгө стационар эшләп килә. Халыҡты фельдшер һәм участка педиатры ҡабул итә. Кәрәкле препараттарҙы аптеканан һатып алырға мөмкин. Педиатр әйтеүенсә, амбулаторияның ҡыйығына етди ремонт кәрәк.\nАрсен мәҙәниәт йорто Лев Лазерович Егоров биләмәләге мәҙәниәт усаҡтарының эшенә отчет яһаны һәм 25 мартта ауылда уҙасаҡ Бөйөк Еңеүгә 75 йыл тулыуға ҡарата уҙасаҡ марафонға ауыл халҡынан тыл хеҙмәтсәндәре, һуғышта һәләк булғандар һәм әйләнеп ҡайтҡандарҙың фотоларын көтөп ҡалыуын әйтеп уҙҙы. Шулай уҡ әлеге ваҡытта һәйбәт кенә эшләп килгән хужалыҡтар – КФХ етәксеһе Ислам Ҡыуанысғәле улы Ситинов һәм “Арсен” ЯСЙ-һы директоры Ирек Мирас улы Бикбаев та үҙҙәренең тураһында сығыш яһанылар. Һаҡмар ветеринар участка етәксеһе Клара Ғәфүр ҡыҙы Хәйбуллина малдарҙы биркалау, чип ҡуйыу мәсьәләләренә ҡағылды. Шулар буйынса малдарҙы, юғалған хәлдә лә, табыу мөмкинлеге бар.\nҮҙәк район дауаханаһының баш табибы Денис Александрович амбулаторияға ремонт буйынса заявка бирелүен, әгәр раҫлаһалар, капремонт эшләнәсәген әйтеп китте. Август айында “Сәләмәтлек поезы” ике көн Арсенда эшләйәсәк. Шулай уҡ интернет селтәре буйынса ла тулы яуап алды депутаттан биләмә халҡы, ул баҡыр кабель буйынса килә, яй эшләй, тиҙлеген бер нисек тә арттырып булмай. Оҙаҡламай, бөтә ФАП-тар юғары тиҙлекле интернетҡа тоташтырыласаҡ, шуға ярашлы, Тирәкле ФАП-ына ла. Был ауыл халҡына ла интернеттың тиҙ килеүен тәьмин итәсәк. Әлбиттә, тиҙ генә булмаясаҡ, был 2021-2022 йылға планлаштырыла.\nНи өсөн район дауаханаһында УЗИ эшләмәүе, унда ултырған ҡатындың түләүле шәхси УЗИ-ҙа ебәреп ултырыуы, тағы ла табипҡа яҙылыу өсөн регистратура телефонына эләгеп булмауы тураһында һорауҙарға яуап бирҙе баш табип. Дәмин Марат улы УЗИ кабинетында булған аңлашылмаусанлыҡтар буйынса үҙенә тулы мәғлүмәт биреүҙәрен һораны.\nБөтә сығыш яһаусыларҙы тыңлағас, Дәмин Марат улы район буйынса белем биреү системаһы, мәҙәниәт, һаулыҡ һаҡлау, йәштәр политикаһы, иҡтисад, агросәнәғәт комплексы, юл төҙөлөшө мәсьәләләре тураһында һөйләп үтте. Башлыҡ, шулай уҡ, биләмә халҡының, төп йүнәлеше – ауыл хужалығы, сәнәғәт һәм аҙыҡ-түлек етештереү булған проекттарҙа ҡатнашмауын һыҙыҡ өҫтөнә алды. Юл төҙөлөшөнә килгәндә, биләмә ауылдары урамдарының 800 м арауығына ҡырсынташ һибеләсәк, тик бының өсөн карьер кәрәк, әгәр ҙә табылмаһа, Малиновка карьерынан ташыласаҡ.\nБашлыҡ алда торған саралар – апрелдә тауыш биреүҙә, августа Фольклориадала, октябрҙә Бөтә Рәсәй халыҡты иҫәпкә алыуҙа әүҙем ҡатнашырға саҡырҙы. Дәмин Марат улы үҙенең халыҡ өсөн асыҡ булыуын, шулай уҡ соцселтәрҙәрҙә яуап бирергә әҙер булыуын әйтеп үтте.\nЙыйылған халыҡтың сығыш яһаусыларға, биләмә һәм район башлығына һорауҙары күп булды: мәктәпте һәм балалар баҡсаһын урындағы етештереүселәрҙең һөт ризыҡтары менән тәьмин итеү (бының өсөн махсус минизавод – пастеризациялау ҡоролмаһы кәрәк), хоккей коробкаһы, быуа (янғын сыға ҡалһа, Хоҙай күрһәтмәһен, һыу алырлыҡ та урын юҡ), юғалған мотопомпа, интернет, юлдар, автобус мәсьәләләре, һимертелгән сусҡаны тапшырып булмау. Һәр береһенә ентекле яуап ала алды Һаҡмар ауыл биләмәһе халҡы. Хәҙер 2020 йылға ҡуйылған бурыстарҙы тормошҡа ашырыу өҫтөндә бергәләп эш алып барырға кәрәк. Тағы ла район башлыҡтарынан Әбделмәновтан һуң берәү ҙә килмәүен әйтеп үтте йыйылыусылар…


Үҙидара көнө байрамса үтте\n27 Апрель 2018, 12:02\nЕҙем-Ҡаран ауылы мәҙәниәт йорто алдында Үҙидара көнөнә арналған байрам сараһы үтте. Ошонда уҡ йәрминкә лә ойошторолдо.\nЕҙем-Ҡаран ауыл биләмәһенә ҡараған һәр ауылдың үҙ проблемалары бар, хәл итеүҙе көткән мәсьәләләр етерлек. Шуларҙы йырып сығыу өсөн ауыл биләмәһе етәкселеге иң тәү сиратта ауыл активистары – депутаттар, старосталар, ҡатын-ҡыҙҙар, ветерандар советтары, ағинәйҙәр ойошмаһы һәм, әлбиттә, халыҡ менән берлектә эш алып бара. Шуға ла был байрамды бөтөн халыҡ байрамы тип әйтергә мөмкиндер.\nСараға Еҙем-Ҡаран ауыл биләмәһенә ҡараған ауылдар кешеләре килгәйне. Йәрминкәлә бюджет учреждениелары һәм шәхси хужалыҡтар ҡатнашты. Әлбиттә, йәрминкә ҡайҙандыр һатып алған әйберҙе ҡыйбат хаҡҡа һатыу урыны түгел, ә кеше бында үҙ хужалығында етештергән продукцияһын, ҡул эштәрен алып сыға. Ҙур табышҡа ла өмөт итмәй ул, бары тик бер күрешеү – үҙе бер ғүмер, тип, кеше менән аралашып ҡайтыуҙан йәм таба. Һәр кем ҡулдан килгәнсә әҙерләнеп килгәйне. Айырыуса әүҙемлектәре менән айырылған Үзбәк, Еҙем-Ҡаран, Баҡраҡ клубтары хеҙмәткәрҙәрен, шәхси хужалыҡтарҙан Зәйтүнә Искәндәрованы (82 йәштә), Сайма Ғиззәтуллинаны, Динар Вәлиевты билдәләп китергә кәрәк. Уларға һәм ауыл тормошонда әүҙем ҡатнашҡан активистарға байрам һуңында Еҙем-Ҡаран ауыл биләмәһе хакимиәтенең Маҡтау грамоталары тапшырылды. Күңелдә йылы тойғолар ҡалдырған сараны Еҙем-Ҡаран мәҙәниәт йортоноң фольклор ансамбле, Динислам Шафиҡов, Мәрйәм Ке-йекбаева (Еҙем-Ҡаран), Эльмира Ғәлина (Үзбәк), Юлиә Хәсәнова (Баҡраҡ) ҡатнашлығындағы концерт номерҙары биҙәне.


Материалы за Август 2009 года » Страница 10 » Архив газеты "Йәшлек"\nҠатты, ҡатты... Яңылыҡтар » Иғтибар\nБөгөн күптәр эс ҡатыуҙан яфалана. Дарыуҙар был проблеманы ваҡытлыса ғына еңеләйтә, тора-бара эш тағы ла ҡатмарлашырға мөмкин. Шуға ла дауалауҙы иң ябай һәм һыналған алымдарҙан башларға кәңәш итәбеҙ. Әйтәйек, тоҙло һыу эсеп дауаланыу. Бының өсөн ябай аш тоҙон бер стакан һыуҙа иретеп (эсә алырлыҡ дәрәжәлә), иртән ас ҡарынға эсергә кәрәк. Аҙаҡ еңелсә генә иртәнге аш ашарға. Икенсе стакан тоҙло һыуҙы көндөң икенсе яртыһында эсергә.\nҠоштарҙың бар төрлөһө... Яңылыҡтар\nЕр йөҙөндә 8500 төрлө ҡош иҫәпләнә.\nАҡҡошта – 25 мең самаhы, ҡыр өйрәгендә – 12 мең, hайраусы ҡоштарҙа 1,5 – 4 мең ҡаурый бар.\nИң оҙон ғүмерле ҡоштар – ҡоҙғондар. Ситлектә улар 70 йәшкә тиклем генә йәшәй, ә иректә ике тапҡырға оҙағыраҡ. Бөркөттәр 80 йыл ғүмер кисерә.\nХәрби часҡа биҡ ҙур ҡунаҡтар килеп төшә. Бөтә ер ялт итеп тора: йыйыштырылған, ер һеперелгән. Көтмәгәндә генерал ерҙә көйрәп ятҡан тәмәке төпсөгөн күрә һәм:\n– Кемдең төпсөгө? – тип ҡысҡыра.\n– Бер кемдеке лә түгел, иптәш генерал, алығыҙ, – ти сержант.\nКире ҡайтырға << 1 6 7 8 9 10 11 12 13 14 27 >> Киләһе бит


Рәсәй Конституцияһына төҙәтмәләр буйынса тауыш биреү 1 июлгә тәғәйенләнде\n2 Июнь 2020, 12:20\nРәсәй президенты Владимир Путин Конституцияға төҙәтмәләр буйынса тауыш биреүҙең 1 июлгә тәғәйенләнеүен белдерҙе. Бындай ҡарар Конституцияны үҙгәртеү буйынса эш төркөмө ағзалары менән осрашыуҙан һуң ҡабул ителде.\n«2020 йылдың 1 июлендә Рәсәй Конституцияһына төҙәтмәләр ҡабул итеү буйынса тауыш биреү ойошторола», — тип иғлан итте дәүләт башлығы.\nҮҙәк һайлау комиссияһы коронавирус инфекцияһы таралыу хәүефе һаҡланыу шарттарында Рәсәй Конституцияһына төҙәтмәләр буйынса бөтә Рәсәй тауыш биреүен уҙғарыу ҡағиҙәләрен әҙерләне. Был турала Үҙәк һайлау комиссияһы рәйесе Элла Памфилова һөйләне.\nУның һүҙҙәренсә, Үҙәк һайлау комиссияһы сир йоҡтороу хәүефен кәметеү өсөн нисек эшләргә кәрәклеген яҡшылап уйланы. Үҙәк һайлау комиссияһы башҡа илдәрҙә пандемия осоронда һайлау үткәреү тәжрибәһен иҫәпкә алды һәм Роспотребнадзор менән берлектә ошондай шарттарҙа тауыш биреү ойоштороуҙың ҡәтғи ҡағиҙәләрен әҙерләне, тип билдәләне Памфилова. Ике ведомствоның да тейешле документтары Рәсәй төбәктәренә ебәрелде.\nКонституцияға төҙәтмәләр буйынса тауыш биреү көнө, 1 июль, ял тип иғлан ителде.


«Башҡортостан» киностудияһы фильмын «Россия 1» телеканалында күрһәтәсәктәр // Мәҙәниәт | новости башинформ.рф\n«Башҡортостан» киностудияһы фильмын «Россия 1» телеканалында күрһәтәсәктәр\n16:29, 12 января 2015 Мәҙәниәт\nӨФӨ, 2015 йыл, 12 ғинуар. /«Башинформ» мәғлүмәт агентлығы, Ләйлә Аралбаева/.\nЙома, 16 ғинуарҙа, «Россия 1» телеканалының «Мосолмандар» тапшырыуында урындағы ваҡыт буйынса иртәнге туғыҙ тула биш минутта «Башҡортостан» киностудияһының «Мөрйәнән күтәрелә төтөн, бер үк һүрелмәһен» документаль фильмын күрһәтәсәктәр.\nФильмды 2014 йылда режиссер Вилүрә Иҫәндәүләтова төшөргән. Уның төп темаһы — Башҡортостандағы перспективаһыҙ ауылдар проблемаһы. Төп герой Кинйәғол Сәлимгәрәев ауылына, тыуған еренә тоғро ҡалған һәм бына ярты быуат инде Белорет районының Рәүәт ауылында бер үҙе йәшәй.\nОшо эш Башҡортостан һәм Рәсәй киноһын VIII Халыҡ-ара ҡыҫҡа метражлы фильмдар фестивалендә яҡлаясаҡ. Фестиваль 19-22 ғинуарҙа Ирандың төньяҡ провинцияһы Мазандаранда уҙа. Унда Ирандың һәм Каспий төбәгенең күренекле кинематографистары ҡатнашасаҡ. Фестиваль халыҡ традициялары, дини ҡараштары, фольклоры хаҡындағы картиналарҙы алға ебәреүгә йүнәлтелгән. Фильмдар ике номинация — милли картиналар һәм халыҡ-ара секциялар буйынса билдәләнәсәк, тип хәбәр итте «Башҡортостан» киностудияһының матбуғат секретары Зөһрә Бураҡаева.\n«Мөрйәнән күтәрелә төтөн, бер үк һүрелмәһен» фильмы Х Халыҡ-ара мосолман киноһы фестивалендә, Мурманскиҙа VII «Төньяҡ характеры» халыҡ-ара фестивалендә ҡатнашты һәм Өфөлә I «Аҡбуҙат» халыҡ-ара милли һәм этник кино фестивалендә «Документаль фильмдың иң яҡшы геройы» призына лайыҡ булды.


Еңеүгә 65 йыл » Страница 2 » Архив газеты "Йәшлек"\nВетерандар рәхмәт әйтә Еңеүгә 65 йыл\nБашҡортостан Республикаһы Президенты исеменә республика ветерандар советы, Бөйөк Еңеүҙең 65 йыллығы уңайынан баш ҡалаға тантанаға саҡырылған 270 һуғыш һәм хеҙмәт ветераны исеменән республика ветерандар советы рәйесе Марат Муллағәлләмовтан рәхмәт хаты килде. «Оло байрам һәм Еңеү парадын ойошторғанығыҙ, Ватанды һаҡлаусыларҙың иҫтәлеген мәңгеләштереү, оло быуынды социаль яҡлау буйынса башҡарған эштәрегеҙ өсөн ысын күңелдән рәхмәт белдерәбеҙ. Байрам көнөндә күргәндәр беҙҙе таң ҡалдырҙы. Ветерандарға хөрмәт артты, бөгөнгө быуын Бөйөк Еңеүҙең әһәмиәтен нығыраҡ аңланы.\nХәрби дан музейына – 10 йыл Еңеүгә 65 йыл\nРеспублика Президенты республика Хәрби дан музейы коллективын Бөйөк Еңеүҙең 65 йыллығы, Халыҡ-ара музейҙар көнө һәм республика Хәрби дан музейы эшмәкәрлегенең 10 йыллығы менән ҡотланы.\nУнда: «Музей 1941–1945 йылдарҙағы Бөйөк Ватан һуғышы ветерандарының фронттағы һәм тылдағы ҡаһарманлығы һәм фиҙакәрлеге өсөн рәхмәт һәм хөрмәт йөҙөнән булдырылды. Уның хеҙмәткәрҙәре иңенә республиканың героик хәрби үткәнен һаҡлау һәм пропагандалау, граждандарҙы ата-бабаларыбыҙҙың хәрби һәм хеҙмәт ҡаһарманлығы өлгөһөндә тәрбиәләү буйынса яуаплы бурыс йөкмәтелде.


Башҡортостан Ҡыш бабайы ҡунаҡтарҙы үҙ биләмәһендә түгел, ә халыҡ араһында ҡаршылай\nБашҡорт тылсымсыһы хәҙерге заман балаларының телефон, планшет һораған үтенестәренә генә ғәжәпләнә. Ҡыш бабай бала-сағаға ҡиммәтле бүләктәр бирмәһә лә, телде һәм милли йолаларҙы онотмауҙарын үтенә.\nҺикһәнгә артылған Ҡыш бабай - иң ҙур башҡорт ауылы Сәйетбабала йәшәй. Уның әкиттәге кеүек тылсымлы ярҙамсылары юҡ. Шуға ла бөтә эште лә үҙенә башҡарырға тура килә. Ҡарын да көрәй, йорт-ихата тирәһен дә тәртиптә тота, еләк-емешкә лә үҙе йөрөй.\nБашҡортостан Ҡыш бабайы уҡымышлы һәм киң күңелле. Ул һәр ваҡыт балалар янына ашҡына.\nБала-саға янында ул йәшәреп, тағы ла дәртләнеп китә. Мәктәптә ҡырҡ йыл музыканан уҡытҡан. Моңло Ҡыш бабайға балалар ҙа башҡорт телендә шиғырҙар, йырҙар бағышлай. Уҡыусыларҙың тыуған телде онотмауҙары, йолаларҙы, ғөрөф-ғәҙәттәрҙе үтәүҙәренә Ҡыш бабай ҡыуанып бөтә алмай.\nЗаман балаларының теләктәре лә башҡа. Уның йәшлегендәге балалар йыһангир булырға хыялланһа, хәҙергеләр бөтә функциялары булған кеҫә телефоны хаҡында хыяллана. Әммә ауыл балаларына Ҡыш бабай ҡиммәтле телефондар бүләк итмәй.\nБашҡортостанда изге Торатау итәгендә Ҡыш бабайҙың резеденцияһы эшләй. Тылсымсы үҙ биләмәһендә ҡунаҡтарҙы ҡабул итә һәм республиканың төрлө төбәктәренән балалар яҙған хаттарҙы уҡый. Ә иң ҙур башҡорт ауылы Сәйетбабала йәшәүсе Ханнан Ҡыш бабайҙың бай билмәләре юҡ. Һикһәнде артылған ҡыш бабай ил, халыҡ араһында ҡайнап йәшәй, бала-сағаны тәмлекәстәр менән һыйлай, ололарға төплө кәңәштәр бирә.


«Беҙ бергә!» телемарафоны һөҙөмтәләре\nРеспубликаның төп телеканалында уҙғарылған мәрхәмәтлек телемарафоны барышында 300 мең һум аҡса һәм 2 миллион һумлыҡ кейем-һалым, көнкүреш әйберҙәре йыйылған.\nБашҡортостан юлдаш телеканалы ойошторған хәйриә акцияһына йөҙҙәрсә кеше ҡушылды. Шуны билдәләргә кәрәк, акциянан төрлө ведомстволар, предприятиелар ҙа ситтә ҡалманы. Улар күпләп көндәлек тауарҙар килтерҙе. «Башҡортостан үләндәре» ойошмаһы дарыу һәм үлән сәйҙәре, «Йәрминкә» магазиндар селтәре шәхси гигиена тауарҙары, «Башҡортостан» сауҙа үҙәге 500 йылы куртка, «Башсельхозтехника» 100 мең, прокуратура 200 мең күләмендә матди ярҙам күрһәтте. Шулай уҡ хәйриә сараһынан йәмәғәт ойошмалары, Хеҙмәт һәм халыҡты социаль яҡлау министрлығы ла ситтә ҡалманы. Ярҙам итеүселәрҙең күптәре үҙ исемдәрен атауҙан баш тартты. Украина ҡасаҡтарына ярҙам туплау әле дауам итә. Хәрби бәрелештәрҙән ҡасып илебеҙгә һыйыныусыларға аҡса күсерергә теләүселәр ярҙам фондының банк иҫәбенә күсерә ала. Бынан тыш, беҙҙең смс-канал әле лә эшләй. 3443 һандарына «мы вместе» тип яҙып ебәрергә кәрәк. Смс-хәбәр хаҡы - 50 һум.


Педагогик белем биреүҙең төп бурысы – хәҙерге заман уҡытыусылары әҙерләү // Сәйәсәт | новости башинформ.рф\nПедагогик белем биреүҙең төп бурысы – хәҙерге заман уҡытыусылары әҙерләү\n18:03, 12 ноября 2009 Сәйәсәт\n— Рәсәй Федерацияһы Президенты Дмитрий Медведевтың Мөрәжәғәтнамәһендә бөтә донъя иҡтисади көрсөк шарттарында илдең иҡтисады, производствоһы һәм социаль өлкәһе торошона етди анализ бирелгән, – тип иҫәпләй М. Аҡмулла исемендәге Башҡорт дәүләт педагогия университеты ректоры Раил Әсәҙуллин. — Иң мөһиме, Рәсәйҙе бөтә донъя ихтирам итерлек һәм илебеҙҙе көслө, ышаныслы, тотороҡло үҫешеүсе дәүләт итеп танытырлыҡ алдынғы рубеждарға сығарыу өсөн рәсәйҙәргә (бизнесмендарға, чиновниктарға, уҡытыусыларға, врачтарға) нимә эшләргә кәрәк, тигән һорауға концептуаль яуап бирелгән.\nЫсынбарлыҡты йәшермәйенсә, Президент дәүләттең үҫешен тотҡарлаған һәм донъя йәмәғәтселегендә Рәсәй тураһында ысын демократик мөнәсәбәттәр һалынмаған һәм закондарҙы ихтирам итмәгән ил булараҡ ҡараш формалаштырған проблемаларҙы баһалай. Ысынлап та, Рәсәйҙә һәр граждандың именлеге төп урынға ҡуйылһын өсөн бик күп эшләргә кәрәк әле. Ләкин беҙ телмәрҙә төшөнкөлөккә бирелеү тапмайбыҙ, унда икеләнеүҙең эҙе лә юҡ, тимәк, беҙгә, Рәсәйҙең киләсәгенә ышаныс бар.\nИлдең үҫеш стратегияһын билдәләп, Президенттың, үҙ принциптарына тоғро ҡалып, сираттағы тапҡыр: “Рәсәй демократик юл буйлап үҫешә ала. Ил цивилизацияның киләһе, тағы ла юғарыраҡ баҫҡысына күсә ала. Социаль өлкәләге кеүек, иҡтисадта көтөлгән структура үҙгәрештәрен көсләү юлы менән атҡарырға ярамай, ә шәхестең ижади потенциалын асыуға таянып тормошҡа ашырырға кәрәк. Ҡурҡытып түгел, ә ҡыҙыҡһындырып. Ҡаршы ҡуйып түгел, ә шәхестең, йәмғиәттең һәм дәүләттең мәнфәғәттәрен яҡынайтып”, тип раҫлауы үҙенә иғтибарҙы йәлеп итә.\nБеҙҙе, мәғариф өлкәһе хеҙмәткәрҙәре булараҡ, Президенттың “Беҙҙең яңы мәктәп” инновацион проекты айырыуса ҡыҙыҡһындыра. Президент, мәктәп яңы милли мәҙәниәтте формалаштырыу үҙәге булып торасаҡ, тип асыҡтан-асыҡ әйтә. Шунан сығып, педагогик белемдең төп бурысы – шәхестең үҫешен генә түгел, шулай уҡ ил үҫешенең бөтә йүнәлештәрендә инновацион ынтылыш та тәьмин итерлек хәҙерге заман уҡытыусылары әҙерләү. Төп педагогик вуздар уҡытыусылар әҙерләүҙең ҙур үҙәктәре булып торорға тейеш.\nБында Башҡортостан Президенты Мортаза Рәхимовтың алдан уҡ республикала профилле фәнни-мәғариф кластерҙарҙы үҫтереү кәрәклеге тураһында тәҡдим индереүен айырып билдәләргә кәрәк. Ул мотлаҡ билдәләнгән бурысты тормошҡа ашырыуға булышлыҡ итәсәк тә.


Байлыҡ та, бәхет тә, ирек тә - кешенең башында\n13 Апрель 2020, 18:31\nЙүнсел йүнен табыр, ташҡа ҡаҙаҡ ҡағыр, тигән һүҙҙәрҙең мәғәнәһе бер ҡасан да иҫкермәй. Заман ауырлығына, эш юҡлыҡҡа зарланып ултырыуҙан файҙа юҡ, һәр кем аҡса табыу юлдарын үҙе эҙләргә, булдырырға тейеш, тигән фекерҙә Эдуард Исмәғилев.\nӘйтеү генә еңел, тиер күптәр, был юлдарҙы уҡығас. Тотоп ҡына кәсеп табыу, эшҡыуар булып китеү рәхәт түгел, әллә отаһың, әллә отолаһың бит әле ул бизнеста, тип килешмәүселәр, икеләнеүселәр ҙә табылыр. Ниндәй өлкә ул эшҡыуарлыҡ? Унда үҙ урыныңды табыр өсөн ниндәй сифаттарға эйә булырға кәрәк һуң? Ошо һорауҙарға яуап эҙләгәндә, ҡалабыҙҙың йәш, әммә тырыш һәм маҡсатлы эшҡыуарҙарының береһе Эдуард Исмәғилевтың тормош юлына байҡау яһаныҡ.\nУл Мәләүездә Миңзилә һәм Наил Исмәғилевтар ғаиләһендә тыуған. Ҡаланың Кинйә Арыҫланов исемендәге башҡорт гимназияһында, Өфө дәүләт сервис институтында уҡыған. Һөнәре буйынса иҡтисадсы. Хеҙмәт юлын баш ҡалала, биналарҙы хеҙмәтләндереү өлкәһендә техник булып башлай. Юғары уҡыу йортон тамамлағас, Мәләүезгә ҡайтып, бухгалтер булып урынлаша. Күпселек ир-егеттәр кеүек уға себер тарафтарында ла эшләп алырға тура килә.\nТөрлө өлкәләрҙә үҙен һынап ҡарап, маҡсатына табан барғандар тормошта үҙ тәғәйенләнешен эҙләй һәм таба.\nЭдуард менән дә шулай була. Ниндәйҙер кәсеп булдырыу уйы уға хеҙмәт юлын башлағанда уҡ тынғылыҡ бирмәй. Башта хыял, теләк кенә булып тыуғаны тора-бара ныҡлы маҡсатҡа әйләнә һәм ул тәүәкәлләп, бизнесҡа табан тәүге аҙымдар яһай. Ҡаланың эшҡыуарҙар үҙәгендә ойоштороу эштәре алып бара, тап шул саҡта үҙе лә күп нәмәгә өйрәнә. Был да ваҡытлыса ғына икәнен яҡшы аңлай йәш кеше, сөнки ул үҙен етештереүсе итеп күрә. Ябай һүҙҙәр менән әйткәндә, ҡулға тотоп ҡарарлыҡ тауар булдырғыһы килә йүнселдең.\n2019 йылда ул евробалаҫтар етештереү эшен башлай. Бөгөн Эдуардтың үҙ цехы бар. Автомобиль өсөн тәғәйенләнгән балаҫтарҙың үлсәмен үҙе һыҙа, улар һәр машинаға айырым тегелә. Был эштә уға атаһы төп ярҙамсы. Тауар өй, офис, мунса, сауналар өсөн дә етештерелә.\nКонкурентлыҡ көслө заманда етештергәнеңде һатыу юлдарын да таба белерә кәрәк бит әле. Эшҡыуарға был осраҡта интернет ярҙамға килә, шулай уҡ уның даими һатып алыусылары ла бар. Мәләүездәр генә түгел, сифатлы тауарға башҡа ҡалаларҙан да заказ бирәләр.\nКиләсәктә ул ошо эшмәкәрлеген үҫтерергә, камиллаштырырға теләй.\nЮҡ ҡына эшен дә бар итеп күрһәтеп, һәр ваҡыт алғы һыҙыҡҡа атлыҡҡандар ҙа бар арабыҙҙа, ә Эдуард менән әңгәмәләшкән саҡта, уның иплелегенә, тыйнаҡлығына һоҡландым. Үҙе хаҡында әллә ни һөйләп бармаһа ла, мин уны төрлө яҡлап астым.\nЙәш кенә булыуына ҡарамаҫтан, ул дин юлындағы кеше, биш намаҙын ҡалдырмай. Ир кеше ғаиләһен мохтажлыҡта йәшәтергә тейеш түгел, ул аҡса табырға бурыслы, тип ең һыҙғанып, эшҡыуарлыҡҡа тотонғандар рәтендә булһа ла, байлыҡҡа артыҡ әһәмиәт бирмәй, барына шөкөр итеп йәшәй белә. Донъя ҡыуыу ҙа уның өсөн бөтөнләй ят күренеш. Хәләле Нурсилә менән Мөхәммәдрәхим исемле ул тәрбиәләйҙәр. Уны ирекле шәхес итеп үҫтерергә теләй атай кеше. Һәм, моғайын, ул улын үҙе кеүек үк тырыш һәм булдыҡлы итеп күрергә теләйҙер.\nЭшеңде асып, бизнесмен булып китеү өсөн уңған булырға һәм сәмләнеп эшләргә, теге йәки был кәсепкә тотонғанда, аҡса, байлыҡ тураһында түгел, тәү сиратта, үҫеш хаҡында уйларға кәрәк, тигән ныҡлы фекере бар Эдуард Наил улының.\nҺәр нәмәгә ҡарата төплө фекере, ныҡлы ҡарашы булған замандаштың ҡыҙыҡһыныуҙары, шөғөлдәре лә юҡ түгел. Спорт менән дуҫ ул, бокс менән мауыға. Алдынғы ҡарашлы, тәрән фекерле кешеләр менән аралашырға ярата.\nТормош мәшәҡәтенән арынып, ял иткән саҡтарында ғаиләһенә иғтибар бүлеүҙе, йәйәү йөрөүҙе өҫтөн күрә. «Эшкә бирелеп, әйләнә-тирәһенә иғтибар ҙа итмәй йәшәп алған сағы була кешенең. Донъя матурлығына һоҡланып, тирә-яҡты күҙәтеп, йәйәү йөрөгән саҡта уйҙар тәртипкә килә, күп нәмәгә ҡараш үҙгәрә”, - ти йәш йүнсел.\nТомоштоң матди яғына ҡарата уның фекерен бығаса ишеткәнем булһа ла, бары тик үҙенә ышанып, хәләл көс менән аҡса тапҡан йүнсел замандашыма, бай булыу өсөн күпме аҡса кәрәк, тигән һорауымды бирҙем.\n«Көрәп аҡса табып та, үҙен фәҡиргә һанағандар, бәхетле булып та, шуны күрмәгән, аңламағандар, иректә йәшәп\nтә, үҙенә ниндәйҙер сиктәр ҡуйып йәшәгәндәр булған кеүек, донъя ҡыумай, барына ризалашып, һәр атҡан таңға ҡыуанып, үҙен сикһеҙ бәхетле итеп тойғандар һәм үҙен ирекле кешегә һанап көн иткәндәр бар. Байлыҡ та, бәхет тә, ирек тә - кешенең башында», - ти Эдуард Исмәғилев. Аҡыллы замандашымдың был фекере менән килешмәү мөмкин түгел.


Сибайҙы гөрләтә «Алтын»!\n12 Сентябрь 2019, 11:44\nСибай ҡалаһының «Алтын» балалар һәм үҫмерҙәр клубында быйыл «Алтын» фольклор ансамбле үҙ эшен башлап ебәрҙе. Уны педагог-ойоштороусы Зилә Сәлимйән ҡыҙы Һаҡмарова етәкләй. 1989 йылда Стәрлетамаҡ мәҙәниәт-ағартыу училищеһын тамамлап, бына инде 30 йылға яҡын мәҙәниәт һәм сәнғәт өлкәһендә үҙ эшен яратып башҡарған белгес сәнғәткә, мәҙәниәткә ылыҡҡан, йыр-бейеүгә ғашиҡ ҡатын-ҡыҙҙарҙы үҙенең эргәһенә йәлеп иткән. Һәр эште башлап ебәргәндә көтөлмәгән ауырлыҡтар, ҡаршылыҡтар сығып тора, әммә тырыш ҡатын бирешмәй. Уға тап ошо мәлдәрҙә тормош иптәше Насип Һаҡмаров ярҙамға килә. Музыкаль яҡтан биҙәүсе, оҫта гармунсы һәм үҙешмәкәр композитор булараҡ, ансамблде йәнләндереүсе лә ул. Уның яҙған бер нисә йырын бик яратып башҡара «алтын»дар.\nҠыҫҡа ғына ваҡыт эсендә «Алтын» фольклор ансамбле бик күп байрамдар ойошторҙо. Тәүге сараларҙың береһе «Әйләнә орсоҡ, әйләнә» фольклор байрамын Зилә Сәлимйән ҡыҙы күптән үткәрергә хыялланып йөрөй ине. Баймаҡ районы Байыш, Урғаҙа ауылы фольклор ансамблдәре менән берлектә был ниәтен тормошҡа ашырҙы. Унан тыш, Ғашиҡтар, 8 март Халыҡ-ара ҡатын-ҡыҙҙар көнө кеүек байрамдарға арнап, бер нисә хәйриә концерты һәм башҡа бик күп саралар тап «алтын»дар тырышлығы менән уҙҙы.\n«Ансамблгә йөрөгән барлыҡ ҡыҙҙарға ла ҙур рәхмәтлемен. Рәйлә Ҡадирова, Гөлназ Кәримова, Клара Амантаева, Айһылыу Әхтәмова, Нәсимә Хәлимова, Минзиә Баймөхәмәтова, Фәриҙә Юнысова, Ғәйшә Ғәбитова, Гөлсиә Дәүләтшина, Рәмзилә Арғынбаева кеүек уңған, әүҙем аҫыл заттарыбыҙ барында дәрт тә, илһам да үҙенән-үҙе тоҡана. Гөлсиә Дәүләтшинаның түшелдерек, ҡашмау эшләү буйынса оҫталыҡ дәрестәрендә үҙебеҙгә милли биҙәүестәр эшләп алыуыбыҙ ҙа – берҙәмлектең билдәһе», – ти Зилә Һаҡмарова ғорурланып.\nРәмзилә Арғынбаева ансамблдә иң йәше булһа ла, ҡулынан килмәгән эше юҡ икән. «Йырсы, бейеүсе, шиғыр-йырҙарҙы үҙе яҙа. Оҫта тегеүсе! Беҙҙең ансамблгә күлдәктәрҙе ул тегеп бирҙе», – тип маҡтайҙар уны апайҙары. «Алтын» фольклор ансамбленең ғүмере оҙон булһын, йырҙары алыҫ-алыҫтарға ишетелһен!


Автомобиль янғындарын иҫкәртеү мөһим » "Йәшлек" гәзите\nГазета "Йәшлек" » Яңылыҡтар таҫмаһы » Автомобиль янғындарын иҫкәртеү мөһим\nАвтомобиль янғындарын иҫкәртеү мөһим\nҮткән тәүлектә республикала ун янғын теркәлгән, уларҙың өсәүһендә машиналар янып киткән. Төшкө сәғәт 2-се яртыла Өфө районының Подымалово ауылында “ГАЗель” автомобиленә ут тоҡанған. Уның моторына һәм кабинаһына ҙур зыян килә.\nЯрты сәғәт үткәс, баш ҡаланың Октябрь районында “Хендэ – Портер” йөк машинаһы яна. Кискеһен Нефтекама ҡалаһында “ПАЗ” автобусы уттан зыян күрә.\nҒәҙәттән тыш хәлдәр министрлығының Башҡортостан дәүләт идаралығы хеҙмәткәрҙәре белдереүенсә, республикала йыл башынан 85 автомобилдең яныу осрағы теркәлгән. Күп осраҡта янғын узелдарҙың, системаларыҙың, механизмдарҙың төҙөк булмауынан килеп сыҡҡан.\nҒәҙәттә, ут капот аҫтында, мотор янында тоҡана. Ҡайһы берендә салон яна башлай, ә иң һирәк ут сығыу осрағына агрегаттарҙы хәрәкәткә килтергән ҡайыштың яна торған әйбергә ышҡылыуы, подшипниктарҙың йәки тәгәрмәстең ҡыҫылып эшләүе инә.\nКүңелһеҙ хәл булмаһын өсөн “тимер ат”тарҙы йышыраҡ тикшерергә һәм боҙолған урындарын йүнәтергә кәңәш ителә. Газ менән эшләүсе автомобилдәр айырым иғтибар талап итә. Яғыулыҡ юлдарынан ситкә аҡҡан бензиндың янып китеүе лә бар. Сифатһыҙ ҡуйылған магнитола һымаҡ электр тогы ҡулланыусы әйберҙәрҙең сымдарынан осҡон сәсрәүе ихтимал. Салонда тәмәке тартыу, тәҙрәнән төпсөк ташлау ҙа бәләгә\nСығыу ваҡыты 14-05-2014, 08:38 | Ҡаранылар: 612\nБыл аҙнала беҙҙе уйландырҙы...\nКешеләр ҙә, йәшен дә сәбәпсе\nКөпә-көндөҙ урамда автобус янған\nУрман янғындары буйынса оператив мәғлүмәт


«Киске Өфө» гәзитенең сайты - ҠОРОЛТАЙ УЛ ҺИНӘН, МИНӘН, БЕҘҘӘН БАШЛАНА - 2015 - Мәҡәләләр\nҠОРОЛТАЙ УЛ ҺИНӘН, МИНӘН, БЕҘҘӘН БАШЛАНА\nБөтөн донъя башҡорттарының IV Ҡоролтайы үтәсәге тураһында Хөкүмәт ҡарары донъя күргәс, халыҡ аптырап ҡалды: бер ай эсендә генә оло ҡорға әҙерләнеп өлгөрөп буламы? Бөгөн Ҡоролтай Башҡарма комитеты ниндәй мәшәҡәттәр менән йәшәй һәм, ысынлап та, халыҡ борсолоуы раҫҡа сығып, сираттағы оло йыйын исем өсөн генә үтмәҫме? Ошо һорауҙарға яуап эҙләү маҡсатынан редакцияға Бөтөн донъя башҡорттары ҡоролтайы Башҡарма комитеты рәйесе Румил АҘНАБАЕВты һәм уның беренсе урынбаҫары Хәләф ИШМОРАТОВты әңгәмәгә саҡырҙыҡ.\nР. Аҙнабаев: Бөтөн донъя башҡорттары ҡоролтайының Уставы буйынса, һәр биш йыл һайын был йыйын үтергә тейеш. 2014 йылдың 21 февралендә уҙған Башҡарма комитет ултырышында 2015 йылда IV Ҡоролтай үткәреү тураһында ҡарар ҡабул ителеп, унда шундай юлдар яҙылғайны: "Хәҙерге шарттарҙа башҡорт халҡының үҫеш тактикаһын һәм стратегияһын әҙерләү маҡсатында сираттағы Бөтөн донъя башҡорттары ҡоролтайын 2015 йылда уҙғарырға". Хөкүмәт ҡарары шуның һөҙөмтәһе булып тора ла инде. Бында тағы бер мәлде әйтеп китеү мөһим: 2013 йылдан алып Башҡарма комитеттың ултырыштарында, советтарҙа, түңәрәк ҡорҙарҙа, конференцияларҙа оло йыйында ҡарала торған мәсьәләләрҙе күтәреп сыҡтыҡ, яйлап ҡына әҙерлек эштәрен башланыҡ. Мәҫәлән, йәштәргә илһөйәрлек тәрбиәһе биреү буйынса 2013 йылдан бирле ҙур эш алып барабыҙ. Стәрлетамаҡта, Сибай, Бөрө, Өфө ҡалаларында конференциялар үткәрҙек. Улар ҙур сараға әҙерләнеүҙең бер йүнәлеше булды. Бынан тыш, мәғариф, мәктәптәрҙә башҡорт телен уҡытыу проблемаларына арналған конференция уҙғарҙыҡ, күп етешһеҙлектәрҙе асып һалдыҡ. Был сараны ойоштороу, үткәреү алдынан бөтөн райондарҙы ла тиерлек йөрөп сыҡтыҡ. Сөнки туған телдә уҡытыу ҙа халыҡтан, үҙебеҙҙән тора. Мәктәптәрҙә балаларҙы башланғыс синыфтан русса уҡытыуға күсереп, уларҙың фекерләүен, донъяны ҡабул итеүен боҙабыҙ. Әсә теленең матурлығын, аһәңен, моңон тоймаған балалар үҫтерәбеҙ. Бына ошоға юл ҡуймаҫҡа тырышып көрәшәбеҙ ҙә инде. Шулай уҡ "Башҡортостан Республикаһында мәғариф тураһында"ғы закон буйынса фекер алышыуҙа әүҙем ҡатнашып, тәҡдимдәребеҙҙе индертеүгә өлгәштек. Рәсәйҙең 2025 йылға тиклемге Милли стратегияһын ҡабул иткәндә лә үҙ һүҙебеҙҙе әйттек.\nЕр мәсьәләһе буйынса ла райондарҙа йөрөп, фермерҙарҙың, СПК-ларҙың эше менән таныштыҡ, етешһеҙлектәрҙе асыҡланыҡ һәм бөтөн республика райондары, ауыл хужалығы министрлығы, фәнни институттар, белгестәр ҡатнашлығында Башҡарма комитеттың киңәйтелгән ултырышын үткәрҙек. Әлбиттә, унда ҡабул ителгән ҡарарҙарҙың 100 проценты тормошҡа ашты тимәйем. Ер мәсьәләһе буйынса бөтөн илдә барған етешһеҙлектәр беҙҙә лә бар, әммә хәҙер халыҡ нисек эшләргә икәнлеген аңлай башланы.\nХ. Ишморатов: Ниндәй генә йәмәғәт ойошмаһын алһаң да, уның абруйы эшмәкәрлеген халыҡты борсоған проблемаларҙы хәл итеүгә йүнәлтеүенән тора. Әхмәтзәки Вәлиди үҙенең Хушлашыу хатында өс йүнәлешкә: ер, тел, дин мәсьәләһенә иғтибар итергә, тип васыят ҡалдырған. Ошо өс йүнәлештә эҙмә-эҙлекле эш алып барһаҡ, милләтебеҙ йәшәйәсәк. Мин бында тағы йәштәр менән эшләүҙе лә индерер инем. Эйе, Ҡоролтай проблемалар күтәрә, уларҙы хәл итеү юлдарын эҙләй, әммә мәсьәлә күтәрелде лә хәл ителде, тип әйтеп булмай, киләсәктә лә уларға ҡабат-ҡабат әйләнеп ҡайтырға тура киләсәк әле. Сөнки тормош бер урында тормай, ваҡиғалар йылдам үҙгәрә, яңы закондар ҡабул ителә. Ошо ваҡытта халҡыбыҙ аптыранып, аҙашып йөрөмәһен өсөн ниндәйҙер йүнәлеш биреүҙе үҙебеҙҙең маҡсатыбыҙ тип һанайбыҙ һәм киләсәктә лә ошо төп йүнәлештәр буйынса эҙмә-эҙлекле эш алып барһаҡ ҡына милләтебеҙҙең киләсәге яҡты буласаҡ. Ҡайһы берҙә халҡыбыҙ, мәктәптәрҙә башҡорт телен уҡытыу кәмей, ерҙәребеҙҙе ситтәр алып бөтә, ағас баҫа, тип артыҡ меҫкенләнеп тә китә. Ә бит барыһы ла үҙебеҙҙән тора. Әгәр кемдер килеп нимәлер эшләп бирер тип көтөп ултырһаҡ, бер нәмә лә үҙгәрмәйәсәк. Ҡоролтай Башҡарма комитетының был проблемаларҙы хәл итерлек аҡсаһы ла, башҡа ресурстары ла юҡ. Әммә берҙәм булһаҡ - төп көс берҙәмлектә, ошо проблемаларҙы еңеп сығасаҡбыҙ. Ни өсөн тигәндә, Ҡоролтай активистары араһында муниципаль, БР Дәүләт Йыйылышы-Ҡоролтай, РФ Дәүләт Думаһы депутаттары ла, РФ Федераль Йыйылышының Федерация ағзалары ла бар. Беҙгә меҫкенләнергә түгел, киреһенсә, бер төптән булып, закондарға нигеҙләнеп, бергәләшеп проблемаларҙы хәл итергә, йоҡлап ятмаҫҡа, ә эшләргә, эшләргә, эшләргә кәрәк.\nХалҡыбыҙҙың менталитеты шундай, уға кемдер килеп, нимә эшләргә икәнлеген төртөп күрһәтергә тейеш. Бөтөн донъя башҡорттары ҡоролтайы эшләмәй, тип күпме генә ҡысҡырһаҡ та, Ҡоролтай - ул бит минән, һинән, беҙҙән, һеҙҙән тора. Уның район-ҡалаларҙа урындағы бүлексәләре бар. Шуға күрә һәр башҡорт мөмкинлегенән һәм хәленән килгәнсә ярҙам итергә, ә урындағы ҡоролтай етәкселәре үҙ территорияһында актив тупларға, Ҡоролтай Башҡарма комитетында күтәрелгән мәсьәләләрҙе халыҡҡа еткерергә бурыслылыр...\nР. Аҙнабаев: Ҡоролтай эшләмәй, тип әйтеү ул ысынбарлыҡҡа тап килмәй. Беҙ йәмәғәт ойошмаһы һәм берәү ҙә ғариза яҙып инмәй, ағзалыҡ юҡ, ул элекке йыйын принцибына ҡоролған: бөтөн халыҡ унда үҙенең вәкиле аша фекерен белдерә, ҡатнаша ала, йыйын ҡабул иткән ҡарар бөтөн халыҡҡа ҡағыла. Шуға күрә, ҡоролтай эшләмәй, тигән һүҙ - ул һәр кем үҙенә-үҙе, мин эшләмәйем, тигәнгә бәрәбәр. Ҡоролтайҙа әйтелгән һүҙҙәр, ҡарарҙар һәр бер башҡортҡа барып етергә тейеш. Ә халыҡ һаман да Ҡоролтай үҙе Өфөнән килер, тип көтөп ята. Уйлап ҡараһаң, бер нисә йыл инде федераль законға нигеҙләнеп, Территориаль йәмғиәт үҙидаралығы (ТОС) тураһында һөйләйбеҙ, өйрәтәбеҙ, кешеләрҙе ойошторабыҙ. Әммә һәр бер ергә барып, ҡуҙғатып йөрөй алмайбыҙ бит. "Айыҡ Башҡортостан" йәмәғәт ойошмаһы егеттәре башлап ебәргән "Айыҡ ауыл" конкурсын да Ҡоролтай күтәреп алды. БР Дәүләт Йыйылышы - Ҡоролтайҙа хатта закон ҡабул иттек, уға ярашлы, һәр ауыл үҙендә спиртлы эсемлектәрҙе һатыуҙы тыйырға хоҡуҡлы. Шуны бит күтәреп алырға кәрәк. Әммә, үкенескә күрә, Хөкүмәт аҡса бүлмәүе арҡаһында, 2014 йылғы конкурсыбыҙға йомғаҡ яһай алманыҡ. Әммә бынан ғына халҡыбыҙҙың айыҡлыҡҡа ынтылышы һүнеп ҡалырға тейеш түгел, шуға ла беҙ райондарға, конкурс туҡтап ҡалмаһын, быйылға район-ара итеп үткәрегеҙ, тип мөрәжәғәт иттек. Бына шундай бәләкәй эштәрҙән тора Ҡоролтайҙың ҙур эше. Юҡһа, Ҡоролтай эше ниндәйҙер ҙур эш башҡарғанда ғына күренә, тип уйлайбыҙ. Барыһы ла бәләкәй эштәрҙән, халыҡ инициативаһынан башлана. Йәки бына республика райондарында, ауылдарында Ағинәйҙәр ҡорҙарын ойоштороп, уның эшен киң йәйелдереп ебәреү - ул Ҡоролтай эше түгелме ни? Был ойошма бөгөн халыҡтың рухын күтәреү, йолаларыбыҙҙы, боронғо шөғөлдәребеҙҙе тергеҙеү, ауылдарыбыҙҙағы йәшәйеште һаҡлау, айыҡлыҡҡа ҡайтыу, йәштәребеҙгә өлкән быуындың матур өлгөһөн күрһәтеү өсөн кәрәк.\nХ. Ишморатов: Икенсенән, өҫтән күрһәтмә менән ниндәйҙер яһалма ойошма булдырһаҡ, партия, комсомол тарихынан беләбеҙ - ул юҡҡа сыға. Шуға ла, ҡайҙа инициативалы халыҡ бар - беҙ шуларҙы хупларға, ярҙам итергә һәм артабан йүнәлеш бирергә тейешбеҙ. Шулай уҡ Ҡоролтай эргәһендә милләтебеҙҙең үҫешенә ярҙам иткән барлыҡ ойошмаларҙы тупларға, улар менән берлектә эшләргә тырышабыҙ. Ыңғай йүнәлештә эшләгән ойошмаларҙың тәжрибәһен башҡаларға таратырға әҙербеҙ. Бөгөнгө баҙар шарттарында, бәлки, альтруист булып күренәбеҙҙер, әммә кемдер ошо йүнәлештә эшләргә тейеш. Әлбиттә, бөтөн проблемаларҙы һәм уңышһыҙлыҡтарҙы Ҡоролтайға ғына япһарыу дөрөҫ булмаҫ. Рәсәй Президенты В. Путиндың дәүләт һәм йәмғиәт ойошмалары ҡулға-ҡул тотоношоп, бергә эшләгәндә генә ысын граждандар йәмғиәте төҙөргә мөмкин, тигән һүҙҙәренән сығып ҡарағанда, ҡоролтайҙың дәүләт органдары, йәмғиәт ойошмалары менән эҙмә-эҙлекле, ҡулға-ҡул тотоношоп, берлектәге эшмәкәрлеге генә уңышлы барасаҡ. Беҙ ошоно күҙ уңында тотабыҙ ҙа инде. Сөнки, әгәр ҙә ата-әсәһе өйөндә башҡортса һөйләшмәһә, балалар баҡсаһында башҡорт төркөмө булһын, мәктәптә балалар башҡортса уҡыһын, тип, ата-әсәләр үҙҙәре йүгереп йөрөмәһә, Ҡоролтай Өфөнән тороп ҡына был мәсьәләне хәл итеп сыға алмаясаҡ.\n4 Йәштәр менән эшләүгә иғтибар бүлеү тураһында әйтә биреп ҡуйҙығыҙ. Мәғлүм булыуынса, Ҡоролтай ҡарамағында Йәштәр советы бар. Ул III Ҡоролтай алдынан ойошторолоп, 2010 йылда беренсе Башҡорт йәштәре ҡоролтайы үтте. Йәштәрҙең баш бирмәҫлеге, буйһонмаусанлығы, саялығы, ҡыйыулығы менән ололарҙың тәжрибәһен һәм аҡылын бер маҡсатҡа йүнәлтеү буйынса ниндәй эш алып барыла?\nХ. Ишморатов: Ҡоролтайҙа яйлап конструктив фекер йөрөткән егеттәрҙе туплайбыҙ. Улар быйыл Асҡын районына барып, Һөйәнтүҙ фажиғәһе булған урында ҙур сара үткәрҙе. Силәбе, Ырымбур өлкәһендә үҙҙәренең тиҫтерҙәре менән осрашыуҙар ойоштороп, унда үҙҙәренең ойошмаһының структураһын булдырҙылар. Ҡырмыҫҡалы районында йәштәр һабантуйы уҙғарҙылар. Был аҙнала Башҡорт дәүләт аграр университеты базаһында йәштәр проблемалары буйынса ҙур төбәк-ара фәнни-ғәмәли конференция үтте. Унда пленар өлөштән һуң йәштәрҙе борсоған мәсьәләләр буйынса алты секция эшләне. Уларҙа ҡабул ителгән ҡарарҙар IV Ҡоролтайҙың резолюцияһын ҡабул иткәндә күҙ уңында тотоласаҡ. Йәштәрҙә динамика шул тиклем көслө, бөгөнгө йәш кеше иртәгә был категориянан сыға, арттарынан икенселәр үҫеп килә. Беҙ йәштәргә нисек эшләргә, нисек дәүләт органдары менән берлектә эш итергә өйрәтәбеҙ. Сөнки үҙебеҙгә алмаш әҙерләмәһәк, бөгөнгө эшмәкәрлегебеҙҙең баһаһы һуҡыр бер тингә тиң. Шуның өсөн дә ҡайһы ғына өлкәлә булмаһын, инициатив йәштәр осраһа, шунда уҡ үҙебеҙгә билдәләп ҡуябыҙ, киләсәктә улар менән бергә эшләүҙе күҙ уңында тотабыҙ. Бөгөн йәштәр араһында алдынғы фекерле, алдан күреп эшләй белгән шәхестәр бар, беҙгә уларҙы: фермер булһынмы ул, уҡытыусымы, ғалиммы, спортсымы йәки ябай кешеме - күрә белергә кәрәк. Ҡоролтайҙың ишеге ниндәйҙер инициатива менән килгән йәштәрҙең барыһына ла асыҡ.\nӘлеге йәштәр командаһы бик көслө һәм киләсәктә лә матур эштәр эшләрҙәр, тип уйлайым. Шуға урындарҙа делегаттар һайлау буйынса ҡоролтайҙар үткәргәндә уларҙың 30 проценты 35 йәшкә тиклемге йәштәр булырға тейешлегенә баҫым яһайбыҙ, сөнки IV Ҡоролтай ваҡытында йәштәр проблемаларына арналған айырым секция буласаҡ.\nТәүге ҡоролтайҙар шундай юғары күтәренкелек менән үтте, халыҡ өсөн ысын мәғәнәһендә рух байрамына әүерелде, башҡорттар күпләп йәшәгән төбәктәрҙән, сит илдәрҙән килгән милләттәштәребеҙ артабан да башҡорт булып йәшәү өсөн рух көсө алып ҡайта ине. Хәҙерге иҡтисади көрсөк ваҡытында күрше өлкәләрҙән, сит илдәрҙән делегаттар саҡырыу мөмкинлеге бармы?\nР. Аҙнабаев: Әлбиттә, тәүге ҡоролтайҙар халыҡтың рухын күтәреү өсөн шулай сағыу, матур үтергә, башҡорттарҙың барлығын, берлеген һәм ойошоуын бөтөн донъяға танытырға тейеш ине. IV Ҡоролтайҙа эшлекле һөйләшеү беренсе урынға сығасаҡ. Төп тема булып башҡорт телен үҫтереү, милли мәғариф, ер менән файҙаланыу һәм башҡорт халҡының рухи мәҙәниәте мәсьәләләре торасаҡ. Шулай уҡ Ҡоролтайға төбәктәрҙән, сит илдәрҙән делегаттар киләсәк. Төрлө проблемалар буйынса һүҙ барасаҡ. Эшлекле һөйләшеү булһын өсөн алдан конференциялар уҙғарабыҙ. Уларҙа ҡабул ителгән резолюциялар секция ултырышында ҡаралып, фекерҙәр тыңланып, тағы ла өҫтәмәләр, тәҡдимдәр индереләсәк.\nХ. Ишморатов: Бөгөн заман талабы икенсерәк, глобалләшеү шарттарында, телдәр юғала башлаған ваҡытта беҙгә милләтте нисек һаҡлап алып ҡалырға, нисек баҙар шарттарына күнегергә - һөйләшеү дөйөм алғанда ошо йүнәлештә булырға тейеш. Йәмғеһе 443 делегат буласаҡ. Шулай уҡ арҙаҡлы, ҙур ҡаҙаныштары булған аҫыл шәхестәрҙе почетлы ҡунаҡ итеп саҡырырға йыйынабыҙ. Был Ҡоролтайҙа халҡыбыҙҙың иң лайыҡлы ҡыҙ-улдары ҡатнашыр, тип уйлайбыҙ. Беренсе Ҡоролтайҙан алып делегат ҡына булып йөрөүселәр ҙә бар, әммә үҫеп килгән йәштәргә лә юл бирергә кәрәк. Әгәр ошо йүнәлештә эшләмәһәк, киләсәгебеҙ булмаясаҡ. Ҡоролтайҙа ла күсәгилешлек булырға тейеш.\nБынан тыш, Ҡоролтай алдынан Һамар һәм Һарытау башҡорттары көндәре үтәсәк. 20 ноябрҙә Х. Әхмәтов исемендәге Башҡорт дәүләт филармонияһында уларҙың көсө менән ҙур концерт ойоштороласаҡ. Ойошманың Уставына үҙгәрештәр индереүҙе лә күҙ уңында тотабыҙ һәм ҡасандыр милли хәрәкәттә әүҙем ҡатнашып йөрөгән ағай-апайҙарыбыҙҙы, заманында суверенитет яулағанда ҙур өлөш индергән кешеләребеҙҙе Ҡоролтай Башҡарма комитеты ҡарамағында ойоштороласаҡ Ололар ҡоронда туплап, улар үҙҙәренең кәңәштәре менән киләсәктә Ҡоролтай эшмәкәрлегенә ярҙам итһендәр, үҙҙәренең багажында булған уй-фекерҙәре, тәжрибәләре менән бүлешһендәр, тигән ниәттәбеҙ.\nҠоролтайҙың эшмәкәрлегендә Әхмәтзәки Вәлиди яҙған "өс тағанға" таянып эшләүегеҙ тураһында әйтеп киттегеҙ, тимәк, башҡорт халҡы уның васыятын үтәй, уның күрһәткән юлынан бара, уны үҙенә стратегик юл итеп алған. Ә бына ни өсөн һаман да Өфөлә Әхмәтзәки Вәлидигә һәйкәл юҡ? Был мәсьәлә лә Ҡоролтай өсөн әһәмиәтле проблемаларҙың береһе түгелме?\nР. Аҙнабаев: Хөкүмәттең Ә.-З. Вәлидигә һәйкәл тураһында ҡабул иткән ҡарары бар. Ғәмәлдә, был документ яҙылған хаттар нигеҙендә, Ҡоролтайҙың, башҡорт халҡының талабы буйынса 2010 йылдың 10 мартында, бөйөк шәхесебеҙҙең тыуыуына 120 йыл тулыу айҡанлы ҡабул ителде. Беҙгә бары был мәсьәләне даими күҙ уңында тоторға һәм уның үтәлешенә өлгәшергә генә кәрәк. Әлегә бары тик вәғәҙәләр менән генә һыйлайҙар.\nХ. Ишморатов: Был мәсьәләне ҡабат-ҡабат күтәреп сығабыҙ. Шул уҡ ваҡытта Шәйехзада Бабичҡа Өфөлә бюст ҡуйыу буйынса 2014 йылда ҡарар сығарылды. Былтыр Муллаян Халиҡовтың тыуыуына 120 йыл тулыу уңайынан исемен мәңгеләштереү буйынса һүҙ күтәргәйнек, Хөкүмәттәге махсус комиссия Өфөлә һәм Нефтекамала яңы төҙөлгән урамдарҙың береһенә уның исемен бирергә тигән ҡарар ҡабул итте.\nР. Аҙнабаев: Күренекле кешеләрҙең исемен мәңгеләштереү эше Ҡоролтайҙа күптән бара. Исмәғил Тасимовты ғына алғанда ла, уның исемен күтәреп сығып, түңәрәк өҫтәлдәр үткәреп, эҙмә-эҙлекле эш алып барҙыҡ, Санкт-Петербургтағы Тау институтының стенаһына таҡтаташ ҡуйҙыҡ, конференция үткәрҙек. Хатта уҡыу йортоноң ректоры, был институт Исмәғил Тасимовтың тәҡдиме менән асылған һәм уның аҡсаһына тотолған, тип әйтергә мәжбүр булды. Был да беҙҙең өсөн бик ҡыуаныслы. Был эшмәкәрлектән беҙ бер ҡасан да ситләшмәйбеҙ һәм ҡасан да булһа Зәки Вәлидигә лә мотлаҡ һәйкәл ҡуйыласаҡ.\nХәҡиҡәт бәхәстә тыуа, тигән кеүек, хәҡиҡәт сағыштырыуҙа ла күренә. Ни өсөн Татарстанда Татар конгресына иғтибар ҙур, уларҙың абруйы бар, ә беҙҙә республикаға исем биргән халыҡтың иң юғары ижтимағи йәмәғәт ойошмаһына икенсерәк мөнәсәбәт күҙәтелә һымаҡ...\nХ. Ишморатов: Заманында Татарстан менән беҙҙең бюджет икеһе бер кимәлдә ине, һуңғы йылдарҙа улар алға ғәйәт ҙур аҙымдар эшләне. Иң ҙур ҡаҙаныштары - хосусилаштырыу ваҡытында "Татнефтте" республиканың милке итеп һаҡлап алып ҡалдылар һәм предприятиеның табышын үҙҙәренең рухи ихтыяжын ҡәнәғәтләндереү буйынса бик матур ҡуллана белделәр. Был йүнәлештә, әлбиттә, татар ҡәрҙәштәргә көнләшеп ҡарайбыҙ.\nР. Аҙнабаев: Дөрөҫөн әйтергә кәрәк, 5 йыл элек улар һәр ваҡыт беҙгә көнләшеп ҡаранылар. Бөтөн милли мәсьәләләр буйынса беҙ алда барҙыҡ, улар беҙҙән үрнәк алды, беҙҙең тәжрибәне өйрәнергә килде. Тимәк, беҙҙең дә яуланған күп ҡаҙаныштарыбыҙ бар, шуға күрә, төшөнкөлөккә бирелергә ярамай. Беҙ ҙә башҡаларҙа ниндәй ыңғай күренештәр, матур өлгөләр бар, үҙебеҙҙә файҙаланырға тырышабыҙ. Тормош шулай бит - бөгөн уларҙың сәнәғәте алға китте, хосусилаштырыуҙы уңышлыраҡ үткәрҙеләр, беҙ икенсе мәсьәләләр буйынса алдараҡ. Шуға киләсәккә өмөттәр ҙур.\nХ. Ишморатов: Беҙгә, ысынлап та, һәр халыҡтың ыңғай сифаттарын күреп, уларҙы үҙебеҙҙә үҫтереү өҫтөндә эшләргә кәрәк. Бигерәк тә йәштәргә. Әлбиттә, Бөтөн донъя башҡорттары ҡоролтайына ла дәүләт тарафынан Татарстан Республикаһында Татар конгресына булған кеүек иғтибар булһа, күп проблемаларҙы хәл итә алыр инек. Мәҫәлән, уларҙа ситтә йәшәгән татарҙарҙың рухи ихтыяжын ҡәнәғәтләндереү буйынса дәүләт кимәлендә комиссия төҙөгәндәр, уға Дәүләт советы Рәйесе Фәрит Мөхәмәтшин үҙе етәкселек итә һәм был программаны тормошҡа ашырыуға 100 миллиондан ашыу аҡса бүленгән. Беҙҙә лә дәүләт органдары яғынан шундай иғтибар булһа, әлбиттә, уңыштар тағы ла артасаҡ.\nБөгөн йәмәғәт эшмәкәрҙәренә лә эшләү еңелдән түгел - бер яҡтан, Хөкүмәт баҫа, икенсе яҡтан, халыҡ ҡәнәғәтһеҙлек белдереп, ҡамсыһын һелтәп кенә тора. Әлеге ваҡытта Ҡоролтай етәкселеге һандал менән сүкеш араһында, тигән кеүек...\nР. Аҙнабаев: Дөрөҫөн әйткәндә, ике яҡтан да баҫым бар. Һәм бында дөрөҫ йүнәлеш алып, дөрөҫ сәйәсәт алып барыу - бик ҡатмарлы мәсьәләләрҙең береһе. Шулай ҙа, БР Дәүләт Йыйылышы - Ҡоролтайы депутаты булараҡ та, Ҡоролтай Башҡарма комитеты етәксеһе булараҡ та, иң беренсе урынға башҡорт халҡының мәнфәғәтен ҡуябыҙ. Депутат булараҡ, республика мәнфәғәтен дә күҙ уңынан ысҡындырырға ярамай. Шунан сығып эш итәбеҙ. Дәүләт Йыйылышы - Ҡоролтайҙа халыҡ мәнфәғәтенә ҡаршы килгән закондарҙы, ҡарарҙарҙы үҙгәртеү буйынса тәҡдимдәр менән сығыш яһайбыҙ. Ҡоролтай ултырыштары ла тыныс ҡына үтмәй, ниндәй ҙә булһа бәхәс тыуып тора. Бер ҡатлам шул тиклем кемделер тәнҡитләргә ярата, ә үҙҙәренә ниндәйҙер эш ҡушһаң, эшләмәйҙәр. Йәғни, ул кешеләр үҙҙәренең нимә эшләргә тейешлеген белмәй, әммә кешенең нимә эшләргә тейешлеген яҡшы белә.\nХ. Ишморатов: Ундай милләттәштәргә, әлбиттә, эш менән булырға, күберәк халыҡ араһында йөрөргә, осрашыуҙарҙа ҡатнашырға, дөйөм эшкә үҙ өлөшөн индерергә кәңәш итәбеҙ итеүгә. Халыҡ араһында йөрөп, уның нисек йәшәгәнен, нимә уйлағанын йөрәгең аша үткәрһәң генә халыҡ һине аңлай. Әгәр инде тел аша ғына үткәрһәң - көлөп кенә ҡарай...\nБөтөн донъя башҡорттары ҡоролтайы Башҡарма комитетын эшләмәүҙә ғәйепләүсе йәки эшлекле тәҡдимдәре булып та, делегат булып үтә алмаған барлыҡ теләүселәрҙе 20 ноябрҙә Рәсәй Фәндәр академияһының Тарих, тел һәм әҙәбиәт институты менән берлектә Киров урамы, 15 адресы буйынса уҙғарыласаҡ Бөтә Рәсәй фәнни-ғәмәли конференцияға саҡырабыҙ. Сара сәғәт 2-лә башлана. Кемдең әйтер һүҙе бар - рәхим итегеҙ! Бынан тыш, Ҡоролтайҙың сайты эшләй. Уның аша ла әйтер һүҙегеҙҙе, тәҡдимдәрегеҙҙе еткерә алаһығыҙ. Уларҙың эшлеклеләре резолюцияла сағылыш табасаҡ. Тағы ла, кем мине тыңлаһын, тип, өндәшмәй ултырып ҡалыуҙы хуп күрмәксеһегеҙме? Ә бит Ҡоролтай эше һинән, минән, беҙҙән башлана...\nЯҙылған: 02.11.15 | Ҡаралған: 1419


Түңгәүер ырыуы йыйынында Фәрит Бикбулатовҡа мемориаль таҡтаташ асылды // Мәҙәниәт | новости башинформ.рф\n15:53, 21 июня 2021 Мәҙәниәт\nСарала Йылайыр һәм Баймаҡ райондары башлыҡтары Борис Мелкоедов һәм Фәнис Әминев, мәҙәниәт министры урынбаҫары Гөлдәр Хәмитова, билдәле актер, Түңгәүер ырыуы башлығы Хөрмәтулла Үтәшев, «Артстудия «Проект» ойошмаһы директоры Гүзәл Яубаҫарова, ғалимдар Азат Ярмуллин, Фуат Сөләймәнов, Әхтәр Ғайсин, Илшат Бахшиев, «Без башкортлар» хәрәкәте етәксеһе Радик Бахтиев, Әбйәлил, Баймаҡ, Белорет, Бөрйән, Хәйбулла райондарынан Түңгәүер ырыуы вәкилдәре ҡатнашты.\nТүңгәүер ырыуы йыйынында «Тамыр» балалар һәм үҫмерҙәр телеканалы, «Аҡбуҙат» балалар журналы балалар менән саралар ойошторҙо, конкурстар һәм уйындар үткәрҙе, башҡортса йәнһүрәттәр күрһәтте, бик күп бүләктәр таратты. Шулай уҡ уҡтан атыу, таяҡ тартыу кеүек милли уйындар буйынса оҫталыҡ дәрестәре уҙғарылды. Тамашасылар «Ауылым тарихы» тигән күркәм тамаша ҡараны.\nСәрүәр Сурина инсценировкаһы буйынса Сулпан Асҡарова ҡуйған театрлаштырылған шоу бик йылы ҡабул ителде. Йыйындың пленар өлөшөн район башлығы Борис Мелкоедов асты. Ул йыйында ҡатнашыусыларҙы сәләмләп, тарихты онотмаҫҡа, өйрәнергә саҡырҙы. Хөрмәтулла Үтәшев йыл һайын төрлө райондарҙа йыйын үткәреү, урындағы топонимиканан йәки тарихтан сығып, ауыл магазиндарына һәм предприятиеларына исемдәр биреү, «Атайсал» проектында әүҙемерәк ҡатнашыу тәҡдимдәре менән сығыш яһаны.\nТарих фәндәре кандидаты, Башҡорт дәүләт университетының Сибай филиалы доценты Фуат Сөләймәнов Түңгәүер ырыуы хәрәкәте тарихы менән таныштырҙы, яҡташтарын үҙ ырыуының үткәнен һәм хәҙергеһен нығыраҡ яҡтыртырға саҡырҙы.\nТүңгәүерҙәр үҙҙәренең ҡурайсылары менән дан тота. Тап шуның өсөн резолюцияға танылған ҡурайсылар Йомабай Иҫәнбаевҡа һәм Ишмулла Дилмөхәмәтовҡа уларҙың тыуған төйәгендә һәйкәлдәр ҡуйыу, Өфөлә Ҡурайға һәйкәл асыу кеүек пункттар индерелде. Шулай уҡ унда түбәндәге тәҡдимдәр ҙә бар: билдәле дин әһеле, ғалим Ғатаулла ишан Әбделмаликовтың исемен мәңгеләштереү маҡсатында уның хеҙмәттәрен йыйыу, өйрәнеү һәм нәшер итеү; «Түңгәүерҙәр» энциклопедияһын әҙерләп сығарыу; республиканың Мәғариф һәм фән министрлығына мәктәптәрҙә һәм юғарыу уҡыу йорттарында «Башҡортостан тарихы» фәнен уҡытыуҙы тергеҙеү мөрәжәғәте менән сығыш яһау һәм башҡалар.\nЙыйын һуңында Штандарт табындарға күсте. Киләһе йыйын Учалы районында ойошторола. Түңгәүерҙәр үҙҙәренең Ырыу штандартын да булдырҙы – ул киләһе йылда түңгәүерҙәр йыйынын уҙғарыу өсөн Әбйәлил районына тапшырылды.\nТеги: башҡорт ырыуҙары йыйындары, башҡорт ҡоролтайы


Башҡорт йәмәғәт ойошмалары 1995 йылда башҡорт халҡының ижтимағи-иҡтисади үҫешенә һәм заманса мәҙәни-рухи ихтыяждарын тағы ла тулыраҡ ҡәнәғәтләндереүгә булышлыҡ итеүсе башҡорт милли йәмәғәт хәрәкәтенең юғары формаһы булараҡ Бөтә донъя башҡорттары ҡоролтайын йыйыу инициативаһы менән сығыш яһанылар. 1-се июндә Беренсе Бөтә донъя башҡорттары ҡоролтайы йыйылды һәм ул иң ҙур башҡорт йәмәғәт ойошмаһы Йәмәғәт ойошмаларының халыҡ-ара берлеге «Бөтә донъя башҡорттары ҡоролтайы (конгресы)» эшмәкәрлегенә башланғыс булды.\nI Бөтә донъя башҡорттары ҡоролтайы Өфөлә 1995 йылдың 1-2 июнендә үтте.\nII Ҡоролтай 2002-се йылда, III — 2010 йылда, IV — 2015 йылда ойошторолдо.\nV Ҡоролтай 2019 йылдың 27-29 июнендә уҙғарылды.\nБыл ҡоролтайҙар эшендә бөтә донъянан башҡорт халҡы вәкилдәре: Мәскәү, Санкт-Петербург ҡалалары, башҡорттар тығыҙ ултырған Рәсәй Федерацияһы субъекттары, яҡын һәм алыҫ сит илдәр — Үзбәкстан, Ҡаҙағстан, Тажикстан, Украина, Ҡырғыҙстан, Әзербайжан, Латвия, Эстония, Венгрия, Польша, Германия, Италия, Бөйөк Британия, Монголия, Ҡытай, Япония, АҠШ, Канада, Төркиә, КАР, Австралия, Финляндия, Португалия, Израиль һ.б. илдәрҙән делегациялар ҡатнашты. Ҡоролтайҙа ҡабул ителгән документтар башҡорт халҡының күп проблемаларын хәл итеү юлдарын билдәләне, тормоштоң ижтимағи-иҡтисади һәм мәҙәни-рухи шарттарын яҡшыртыуҙың төрлө аспекттарын анализланы һәм баһаланы.\nҠоролтайҙарҙа ҡабул ителгән ҡарарҙарҙы тормошҡа ашырыу өсөн Бөтә донъя башҡорттары ҡоролтайы Башҡарма комитеты төҙөлдө. Уның тәүге рәйесе йәмәғәт эшмәкәре, профессор, тарих фәндәре докторы Нияз Абдулхаҡ улы Мәжитов булды. Артабан төрлө йылдарҙа Башҡарма комитетты Сөләймәнов Әхмәт Мөхөмөтвәли улы, Аҙнабаев Румиль Талғат улы, Мырҙабаев Батырхан Әмирхан улы, Ғәлин Азамат Зәки улы, Солтанморатов Илгиз Замфир улы, Йосопов Марсель Харис улы, Ишемғолов Әмир Миңләхмәт улы, Ғәйнуллин Данир Әхмәҙи улы, Юлдашев Искәндәр Хисмәтулла улы етәкләне. 2020 йылдың 4 мартында, сираттан тыш Бөтә донъя башҡорттары ҡоролтайында Йәмәғәт ойошмаларының халыҡ-ара берлеге «Бөтә донъя башҡорттары ҡоролтайы (конгресы)» Башҡарма комитеты рәйесе итеп журналист, медиаменеджер Яҡупов Ғәлим Миңлеғәли улы һайланды.\n2019 йылда V Бөтә донъя башҡорттары ҡоролтайы барышында Башҡортостан Республикаһы Дәүләт Йыйылышы — Ҡоролтай депутаты Айытҡолова Эльвира Ринат ҡыҙы етәкселегендә Бөтә донъя башҡорттары ҡоролтайы Президиумы булдырылды.\nБөгөн Бөтә донъя башҡорттары ҡоролтайы 140-тан ашыу милли-мәҙәни йәмәғәт ойошмаһын үҙ ҡанаты аҫтына алған. 70 Башҡортостан Республикаһы муниципаль берәмектәре башҡорттары ҡоролтайы, Рәсәй Федерацияһының төрлө субъекттарында ойошторолған 38 төбәк ҡоролтайы, һәм шулай уҡ 20 сит ил, Австрия, Латвия, Литва, Германия, Ҡырғыҙстан, Ҡазахстан, Үзбәкстан һәм башҡа илдәрҙә булған ҡоролтайҙар халҡыбыҙҙың мәҙәниәтен, телен һәм йолаларын һаҡлау, донъяуи киңлектә республикабыҙҙың имиджын нығытыу буйынса әүҙем эш алып бара.\n2019 йылда Америка Ҡушма Штаттары, Канада, Швеция, Финляндия, Удмурт Республикаһы һәм Владимир өлкәләрендә яңы ойошмалар барлыҡҡа килде.\n2010 йылғы Бөтә Рәсәй халыҡ иҫәбен алыу мәғлүмәттәренә күҙ һалһаң, Рәсәй Федерацияһында 1 584 554, шул иҫәптән Башҡортостан Республикаһында 1 172 287 башҡорт йәшәй. Бөтә донъяла башҡорттар иҫәбе 1,7 миллионға яҡын. 26 процент башҡорттар Башҡортостан Республикаһынан ситтә иҫәпләнә. Силәбе, Ырымбур, Ҡурған, Свердловск, Һамар, Һарытау өлкәләрендә, Пермь крайында — күпселек булһа, Төмән өлкәһе, Мәскәү, Санкт-Петербургта — илдәге иң эре башҡорт диаспоралары һанала. Рәсәй Федерацияһынан ситтә Ҡазахстан, Ҡырғыҙстан, Төркмәнстан, Белоруссия һ.б., шулай уҡ Венгрия, Германия, Ҡытай, Төркиә, Япония һәм башҡа илдәрҙә лә башҡорттар күп йәшәй.\nБөтә донъя башҡорттары ҡоролтайының төп маҡсаттары һәм бурыстары:\nРәсәй Федерацияһында күп һанлы халыҡтарҙан иҫәпләнгән башҡорт халҡы үҫешенә булышлыҡ итеү;\nРәсәй Федерацияһы, Башҡортостан Республикаһы Конституцияларына, Рәсәй Федерацияһы, Башҡортостан Республикаһы законодарына, халыҡ-ара хоҡуҡ принциптарына һәм нормаларына ярашлы Рәсәй Федерацияһында, яҡын һәм алыҫ сит илдәрҙә йәшәгән башҡорттарҙың сәйәси, иҡтисади, ижтимағи, мәҙәни, экологик һәм башҡа хоҡуҡтарын һәм иркен ғәмәлгә ашырыу һәм яҡлау;\nйәмәғәт ойошмалары һәм Федерацияның милли-мәҙәни үҙәктәре менән берлектә башҡорттарҙы һәм башҡа халыҡтарҙы демократик, хоҡуҡи дәүләт өсөн хәрәкәткә, туған телде өйрәнеү һәм һаҡлауға ҡарата булған конституцион хоҡуҡтарын тормошҡа ашырыуға, милли мәҙәниәтте яңыртыуға, башҡа милләт граждандарының хоҡуҡтарын һәм иреген һаҡлап, тарихи һәм милли йолаларҙы тергеҙеүгә һәм таратыуға әүҙем ылыҡтырыу;\nБөтә донъя башҡорттары ҡоролтайы маҡсаттарына ярашлы башҡорт халҡын, йәмәғәт ойошмаларын бергә туплау;\nбашҡорт халҡында илһөйәрлек рухы, тарихи хәтер һәм тыуған илгә һөйөү формалаштырыу;\nБашҡортостан Республикаһының ижтимағи-иҡтисади, мәҙәни, сәйәси үҫешенә булышлыҡ итеү;\nурындағы, төбәк, федераль һәм халыҡ-ара кимәлдә милли-мәҙәни, ижтимағи-иҡтисади мәсьәләләрҙе хәл итеүҙә башҡорттарҙың үҙҙәренең ҡатнашлығын тәьмин итеү;\nсит илдәрҙә йәшәгән милләттәштәргә ярҙам итеү, уларҙың Рәсәй Федерацияһы менән бәйләнештәрен үҫтереүгә, халыҡ-ара бәйләнештәрен киңәйтеүгә булышлыҡ итеү.\nБөтә донъя башҡорттары ҡоролтайы эшмәкәрлегенең төп йүнәлештәре:\nҠоролтай эшмәкәрлеге мәсьәләләренә бәйле йәмәғәт ойошмалары, ғилми һәм мәҙәни-ағартыу учреждениелары, ваҡытлы матбуғат саралары һәм Рәсәй Федерацияһы һәм Башҡортостан Республикаһы дәүләт власы органдарының үҙ-ара хеҙмәттәшлек итеү принциптарын билдәләү;\nРәсәй Федерацияһы Дәүләт милли сәйәсәте стратегияһы, Рәсәй Федерацияһы Милли хәүефһеҙлек стратегияһы сиктәрендә (гражданлыҡ тыныслығы һәм милли килешеү булдырыу, гармониялы милләт-ара мөнәсәбәттәр формалаштырыу мәсьәләләре яҡлап) терминология, тел нормалары, компьютер системалары һәм мәғариф программалары, башҡорт телен һәм башҡорт халҡы тарихын өйрәнеү, йәштәрҙе илһөйәрлек рухында тәрбиәләү, культурологик һәм тарихи тикшеренеүҙәр, башҡорттарҙың башҡа халыҡтар менән бергә йәшәү тәжрибәһен ҡулланыу һәм өйрәнеү, башҡорттарҙың телевизион һәм радиотапшырыуҙар хеҙмәтләндереүе буйынса ихтыяжын ҡәнәғәтләндереү, интеграция проблемаларын тикшереү һәм фәндә, техникала, мәҙәниәттә, дәүләт һәм йәмәғәт тормошо сфераһында тыуған һәм сит ил тәжрибәһен ҡулланыу өлкәһендә Башҡортостан Республикаһында һәм унан ситтә башҡорт халҡы проблемаларын хәл итеүҙең берҙәм ғилми-методик критерийҙарын һәм принциптарын булдырыуҙа ҡатнашыу һәм булышлыҡ итеү;\nғилми тикшеренеүҙәр, практик эштәр үткәреү;\nбашҡорт халҡының тарихы һәм хәҙерге торошо тураһында объектив мәғлүмәт таратыу; башҡорт халҡының һәм Рәсәй Федерацияһы халыҡтарының милли мәҙәниәтен һәм әхлаҡи ҡиммәттәрен һаҡлау, өйрәнеү һәм пропагандалау;\nйәмәғәт ойошмалары менән әүҙем хеҙмәттәшлек итеү;\nбашҡорт халҡы тарихы һәм мәҙәниәтенә ҡағылышлы актуаль проблемалар, социологик һорау алыу буйынса ғилми-теоретик, ғилми-практик конференциялар, семинарҙар ойоштороу;\nбашҡорт халҡы, Башҡортостан Республикаһы тарихын һәм мәҙәниәтен пропагандалау маҡсатын ҡуйған яңы киң ижтимағи-сәйәси, ғилми-популяр һәм матур әҙәбиәт, журналдар, газеталар баҫып сығарыуҙа ғәмәли ярҙам күрһәтеү;\nтөбәк, федераль һәм халыҡ-ара фестивалдәр, конкурстар, күргәҙмәләр, концерттар һәм башҡа ижтимағи-мәҙәни, хәйриә саралары ойоштороу һәм үткәреүҙә булышлыҡ итеү;\nреспублика һәм федераль дәүләт органдары менән берлектә башҡорт халҡының ижтимағи-иҡтисади, демографик, мәҙәниәт-телде тергеҙеү һәм үҫтереүгә йүнәлтелгән концепциялар, махсус программалар һәм саралар эшләү һәм ғәмәлгә ашырыу;\nРәсәй Федерацияһы һәм Башҡортостан Республикаһы фәнни потенциалын милләт-ара килешеү мәсьәләләрен хәл итеүгә йәлеп итеү буйынса эш алып барыу.\nБөтә донъя башҡорттары ҡоролтайы эргәһендә 7 комиссия эшләй:\n1) мәғариф, фән, башҡорт теле һәм әҙәбиәтен үҫтереү;\n2) мәҙәниәт һәм ваҡытлы матбуғат саралары;\n3) территориялар менән эш,\n4) тарих һәм башҡорт халҡын үҫтереү мәсьәләләре;\n5) ижтимағи-иҡтисади үҫеш һәм эшҡыуарлыҡ мәсьәләләре;\n6) йәштәр эштәре, ирекмәнлек һәм спорт;\n7) демография, һаулыҡ һаҡлау һәм ғаилә мәсьәләләре буйынса.\nБашҡортостан Республикаһы Башлығы Радий Хәбиров: «Бөтә донъя башҡорттары ҡоролтайы барлыҡ ижади көстәрҙе туплаусы башҡорт халҡы үҫеше локомотивы, инициатив штабы булырға тейеш», — тип белдерҙе. (V Бөтә донъя башҡорттары ҡоролтайы, 2019г.)\nБөтә донъя башҡорттары ҡоролтайы бөгөн республиканың ижтимағи-сәйәси тормошонда әһәмиәтле роль уйнай. 25 йыллыҡ эшмәкәрлеге осоронда Бөтә донъя башҡорттары ҡоролтайҙары ҡарарҙарын тормошҡа ашырып, ойошма милли мәғариф үҫешенә, тарихи мираҫты өйрәнеүгә, туған телде, башҡорт халҡы үҙенсәлеклелеген һәм мәҙәниәтен һаҡлауға мөһим өлөш индерә, милли мәҙәниәт позицияларын нығытыу буйынса күп проекттарҙың башында тора, халыҡ-ара дуҫлыҡты нығытыу, күп милләтле республикала төрлө конфессия кешеләре араһында үҙ-ара аңлашып һәм килешеп йәшәү йүнәлешендә эш алып бара.\nҺуңғы йылдарҙа тормошҡа ашырылған әһәмиәтле проекттар араһынан І Бөтә Рәсәй башҡорт теле һәм әҙәбиәте уҡытыусылары съезын, «V Бөтә донъя башҡорттары ҡоролтайы Йәштәр советы» халыҡ-ара йәштәр форумын, башҡорт телендә Халыҡ-ара диктантты, V Бөтә донъя башҡорттары ҡоролтайын, «Айыҡ ауыл» республика конкурсын, Рәсәй төбәктәрендә башҡорт мәҙәниәте һәм мәғрифәте көндәрен, «Шайморатов вариҫтары» халыҡ проектын, күп һанды форумдарҙы, стратегик сессияларҙы, конференцияларҙы, тарихи шәхестәрҙең исемен мәңгеләштереүҙе, оҫталыҡ дәрестәре һ.б. атарға мөмкин. Ҡоролтай инициативаһы менән 2020 йыл Башҡорт теле йылы тип иғлан ителде. Республикала, Рәсәйҙә һәм бөтә донъяла йәшәгән башҡорттарҙың мәҙәниәтен һәм традицияларын һаҡлауҙың актуаль мәсьәләләрен хәл итеүгә йүнәлтелгән проекттар һәм программалар комплексы әҙерләнде. Бөтә донъя башҡорттары ҡоролтайы, йәмәғәт ойошмаһы функциялары менән бер рәттән, башҡорт халҡы үҫеше стратегияһын координациялаусы ғилми-эксперт үҙәк ролен башҡарыу маҡсатын ҡуйҙы.\nБөтә донъя башҡорттары ҡоролтайы өҫтөнлөктәре үҙгәрешһеҙ — туған телде һәм үҙенсәлекле мәҙәниәтте, милли тамырҙарҙы һәм үҙаңды һаҡлау, ҡайҙа йәшәүенә ҡарамаҫтан, башҡорттарҙың ижтимағи һәм рухи-мәҙәни үҫешенә һәр яҡлап булышлыҡ итеп, башҡорт милләтен бергә туплау.\nБөтә донъя башҡорттары ҡоролтайы Штаб-фатиры Башҡортостан Республикаһының Өфө ҡалаһында урынлашҡан.


Аҡ төлкөләр аҡҡа сорнар әле. Үтәк ауылында йәнлек фермаһы эшләй башланы » Табын\nИке класташ егет – Рөстәм Шәрифулла улы Ғиззәтуллин менән Фаяз Наил улы Ҡаҙаҡҡолов ауылдарының бөгөнгө яҙмышы, хужалыҡтың тарҡалыуы, йәштәрҙең ауылда ҡалмауы хаҡында әңгәмә ҡороп ултырғанда һүҙҙән-һүҙ сығып, ауылға нисек тә йән өрөр, яңы һулыш бирер өсөн ни эшләргә кәрәклеге хаҡында һөйләшеп китәләр. Тыуған ауылдарында ниндәй ҙә булһа эш асыу, халыҡты эш урыны менән тәьмин итер өсөн шөғөл булдырыу уйы менән яна башлайҙар. Күп уйлана, төрлө яҡлап өйрәнә торғас, беҙҙең район өсөн бер ни тиклем ят кәсепкә – йәнлек үрсетеү эшенә тотонорға ҡарар итәләр. Ниәт иткән - мораҙына еткән, тиҙәр. Дәрт-дармандары ташып торған егеттәр (1980 йылғылар) башта йәнлек фермалары хаҡында мәғлүмәт йыялар, бер үк ваҡытта икеһе лә ҡалала сәнәғәт тармағында эшләп йөрөп, буласаҡ бизнестарына бол туплайҙар. Быйыл йәй ырҙын табағынан сама менән бер саҡрым алыҫлыҡта урман ситенән ер бүлдереп алып, уны бейек ҡойма (профнас-тил) менән уратып алалар, электр линияһы һуҙалар, ситлектәр урынлаштырыу өсөн оҙон япма эшләйҙәр, хужалыҡ ҡаралтылары төҙөйҙәр. Ҡола яланда эш башлаһалар ҙа, күңел төшөнкөлөгөнә бирелмәйҙәр. Был эштәрҙә туғандары, яҡындары ярҙамлаша.\nШуныһы ла бар, йәнлек фермаһы булдырыу өсөн әллә ни ҙур сығымдар талап иткән йылы ҡуралар төҙөү кәрәкмәй. Йәнлектәр асыҡ һауала ситлек эсендә тотола. Тик өҫтән ҡар-ямғыр үтеп тормаһын өсөн япма эшләнә. Япма ҡыйығының ике яҡ сите профнастил менән ябылған булһа, өҫкө урта өлөшө яҡтылыҡ, ҡояш нуры төшһөн өсөн үтә күренмәле төҙөлөш материалы менән дуға рәүешенә килтереп көпләнгән. Йәнлек аҫрарға урын әҙер булғас, хужалар Күгәрсен районындағы йәнлек фермаһынан 120 баш аҡ төлкө (песец) һатып алалар. Уларҙың 100 башы инә булһа, 20-һе ата йәнлек. Әле йәнлек фермаһы өсөн Үтәк ауылы ир-уҙаманы Рәйес Фәйзуллин яуаплы. Уның был өлкәлә аҙмы-күпме эш тәжрибәһе бар, үткән быуаттың 90-сы йылдарында үҙ хужалығында башҡа төр йәнлек аҫрап ҡараған була. Шуға ла яңы эш башлаусы егеттәр ярҙам һорап уға мөрәжәғәт итәләр. Бөгөн Рәйес Фәйзуллинға аталы-уллы Ғиззәтуллиндар – Шәйҙулла менән Радик ярҙамлаша. Шәйҙулла Ғиззәтуллинды Үтәктә генә түгел, тирә-яҡ ауылдарҙа ла яҡшы беләләр. Ул элек "Егән” колхозында умартасы булып эшләгән, 72 йәштә булыуына ҡарамаҫтан, әле лә бик теремек, ҡорт тотоуы, өҫтәүенә, яңы эш башлап торған кесе улы Рөстәмгә ярҙам итешеп йөрөгән көнө.\nКүгәрсен районындағы йәнлек фермаһында иһә 14 мең баш самаһы йәнлек аҫрала икән. Уларҙың хужалары Үтәк егеттәренә теләп, ихлас ярҙамлаша, үҙ кәңәштәрен бирәләр, тәжрибәләре менән уртаҡлашалар. Үтәктәр үҙҙәре Күгәрсен районына бер нисә тапҡыр барып, уларҙың нисек эшләүҙәрен күреп ҡайтҡан. Йәнлектәргә ашатыр өсөн аҙыҡты ла әлегә күгәрсендәр үҙҙәре биреп ҡайтарған. Был хужалыҡ башлыса тоҡомсолоҡ менән шөғөлләнә икән. Йәғни, төп эшмәкәрлектәре - башҡа хужалыҡтарға ҡиммәтле тиреле йәнлектәр һатыу. Шуға ла үҙҙәре һатҡан йәнлек фермалары күтәрелеп китһен өсөн үҙҙәре үк хәстәрлек күрергә тырышалар. Әйткәндәй, аҡ төлкөләргә тик ит кенә ашаталар. Уларға тауыҡ ите, һыйыр ите, балыҡ, өлөшләтә ярма ҡушылған әҙер фарш ҡына бирелә. Бер йәнлек көнөнә 500 грамм аҙыҡ ашай. Йәғни, Үтәктәге йәнлек фермаһы өсөн әле көнөнә 60 килограмм аҙыҡ китә тигән һүҙ. Уларҙы көнөнә бер тапҡыр ашаталар. Көсөкләр алдынан инә йәнлектәрҙең рационы бер ни тиклем үҙгәртелә, витаминға бай аҙыҡтар бирелә. Шуныһын да әйтеп үтергә кәрәк, бер инә йәнлек 4-5 һәм унан да күберәк көсөк килтерергә мөмкин. Йәнлектәрҙе 7 ай һуҙымында тәрбиәләү күҙ уңында тотола. Һуңынан уларҙы һуйып, тиреһен алып, түшкәһен яңынан эшкәртеүгә ебәреү күҙаллана. Йәнлектәрҙе нисек һуйыу, тиреһен һыҙырып алыуҙың нисек башҡарылыуын һәр кемгә белеү кәрәкмәйҙер ҙә. Шуныһын ғына билдәләп китергә кәрәк, был бик түҙемлелек, сыҙамлылыҡ, ныҡышмаллыҡ талап иткән эш. Йәнлек тиреһенең ҡулланыу баҙарында бик тә ҡиммәт булыуын иҫәпкә алғанда киткән тырышлыҡ та, һалынған сығымдар ҙа үҙен ҡаплатырға тейеш. Егеттәр шундайыраҡ фекерҙә. Унан килеп, уларҙың төп уй-ниәттәре лә сереп байыу түгел, ә тыуған ауылдарының бер ни тиклем күтәрелеш кисереүен генә теләйҙәр. Ауыл халҡына эш урындары булдырып, йәштәрҙең ауылда ҡалыуына өмөт бағлайҙар. Шундай маҡсатта киләсәктә йәнлек фермаһын киңәйтергә, аҡ төлкөләрҙән тыш башҡа йәнлектәр ҙә аҫрарға уйлайҙар.\n- Ферманың ишеге килгән бер кешегә асыҡ тип әйтә алмайым. Халыҡта ут-күҙҙән һаҡлаһын, тигән бик тапҡыр әйтем бар. "Уттан” тигәне былай ҙа аңлашыла, ә бына "күҙҙән һаҡлаһын” тигәне тап йәнлектәргә ҡарата әйтелгәндер, тим. Ферма биләмәһен бейек ҡойма, профнастил менән уратып алыуыбыҙҙың сәбәбе лә ана шунда. Фотоға төшөрөү түгел, эргәһенә барып яҡындан ҡарарға теләүселәргә лә рөхсәт юҡ. Бындай төр йәнлектәрҙең зоопаркта оҙаҡ йәшәй алмауының сере лә ана шунда, - ти йәнлек аҫрап, тәжрибә туплаған Рәйес Фәйзуллин.\n"Дөрөҫ һүҙгә яуап юҡ. Күпме энергия, аҡса сарыф итеп булдырылған ферманы ла, йәнлектәрҙе лә һаҡларға кәрәк. Дәрттәренә дарман бирһен егеттәрҙең. Киләсәктә улар дәүләт ярҙамына ла өмөт итә. Район етәкселеге лә уларҙың эшен хуплап, ярҙам итеп тора. Шулай булғас, киләсәктә Үтәк егеттәре үҙ уй-ниәттәрен тулыһынса бойомға ашырырҙар, йәнлек фермаһын киңәйтеп, халыҡҡа өҫтәлмә эш урындары булдырырҙар, үҙҙәренә ошо шөғөлдән ләззәт, кинәнес һәм килем алырҙар, тип ышанғы килә.


Материалы за 22.04.2010 » Архив газеты "Йәшлек"\nҮҙебеҙҙең йырыбыҙҙы йырлап, тарих арбаһында барасаҡбыҙ... Королтай\nМәҫәлән, Мәрйәм Сафиуллинаның уң ҡулы – Прасковья Гавриловна милләте буйынса сыуаш, Ишембай районының Васильевка ауылынан. Һаман да төҫ ташламаған яҡташыбыҙ йәш сағында комсомол путевкаһы буйынса төҙөлөшкә килеп, Барнаулда тороп ҡалған: «Саҡ ҡына эшләрбеҙ ҙә ҡайтырбыҙ, тигәйнек тә бит... Башҡорттар минең өсөн иң яҡын туғаным кеүек. Яратам һеҙҙең халыҡты, телегеҙҙе үҙ итәм, шуға ла «Ҡурай» үҙәгенең эшендә ҡатнашып, күңел йыуанысы табам».\nСиләбе өлкәһенең Ҡоншаҡ ауылында тыуған оло йәштәге Мәүжиҙә Якунина бар ғүмерен Барнаулда үткәргән, яҙмышы ошо ер менән тығыҙ бәйле. Әммә кескәй сағында нисек итеп ата-әсәһе менән бергә тиҙ генә төйөнсөктәр төйнәп, тыуған йорттарынан күҙ йәше менән сығып киткәнен яҡшы хәтерләй.\n– Ғаиләбеҙ менән репрессия тирмәненә эләккәнбеҙ, – ти сибәр ханым, ауыр һулап. – Күп нәмә иҫтән сыҡҡан, ләкин ошо күренеш ниңәлер онотолмаҫлыҡ булып хәтергә уйылған.\nАвиация предприятиелары эшмәкәрлегенә арналды. Яңылыҡтар\nМортаза Рәхимов Республика йортонда «Оборонпром» корпорацияһының генераль директоры Андрей Реус менән осрашты. Юғары ҡунаҡ Өфөгә Рәсәйҙә вертолет төҙөлөшөн үҫтереү стратегияһын тормошҡа ашырыу буйынса кәңәшмәлә ҡатнашыу өсөн килгән.\nОсрашыу барышында программаны тормошҡа ашырыу буйынса республика һәм корпорацияның берҙәм эше ҡаралды. Мортаза Рәхимов республикала ӨМЭБ һәм Күмертау авиация производство предприятиеһы кеүек авиация сәнәғәте предприятиеларының эшмәкәрлегенә ҙур иғтибар бирелеүен билдәләне һәм республиканың Рәсәй вертолет төҙөлөшө продукцияһының дәғүәселек һәләтлелеген күтәреүгә йүнәлтелгән проекттарҙы ҡарарға әҙер булыуын белдерҙе.\nЗ. Биишева исемендәге Башҡортостан «Китап» нәшриәтендә «Тыл геройҙары» серияһында һуңғы – 20-се том сыҡты. Унда «1941–1945 йылдарҙағы Бөйөк Ватан һуғышында маҡтаулы хеҙмәте өсөн» миҙалы менән бүләкләнгән Башҡортостан халҡы исемлеге баҫылған. Шулай уҡ 1 – 17-се томдарға өҫтәмә исемлектәр ҙә индерелгән.\nРәсәйҙә иң арзан интернет – Волга буйы федераль округында һәм Уралда. Интернеттың таралыу кимәле буйынса округ дүртенсе урында тора. Ил төбәктәрендә интернетҡа тоташыу тиҙлеге, Мәскәү һәм Санкт-Петербургты иҫәпкә алмағанда, бер йыл эсендә өс тапҡырға артып, секундына 1100 Кбитты үтеп киткән.\nАТЭС саммиты үтәсәк федераль юл төҙөлөшөндә эшләүселәр сәйәси золом ҡорбандары ерләнгән ҡәберлектәргә юлыҡҡан.\nОшоға бәйле, төҙөлөш шунда уҡ туҡтатылған, эргә-тирә кәртәләп алынған. Владивосток йәмәғәтселеге, табылған һөлдәләрҙе яңынан ерләргә кәрәк, тип иҫәпләй. Бының өсөн эксперт комиссияһы төҙөү, белгестәрҙе йәлеп итеү, ҡорбандар рухына тарихи-мемориаль комплекс булдырыу зарур. Мемориалды урынлаштырыу мәсьәләһе хәл ителһә лә, бөтә һөлдәләрҙе лә ерләп бөтөү мөмкин түгел, тиҙәр. Сөнки улар бик күп. Ни өсөн тигәндә, районда быуат башында аҡ гвардиялыларҙың ҡәберлеге булыуы асыҡланған. Ә төҙөләсәк төп магистраль тап ошо ҡәберлектәр аша үтә икән. Был хаҡта архив мәғлүмәттәре күрһәткән.


Байрамдар осоронда республикала биш йөҙҙән ашыу ОСАГО полисы һатылған, уларҙың 10 проценты электрон сервистар ярҙамында\nБындай һатып алыу мөмкинлеге быйылғы йылдан башлап эшләй.\nРосгосстрах ойошмаһынан аңлатыуҙарынса, страховкалауҙы рәсми сайтта ғына башҡарып була. Аралашсы йәки агенттар аша эшләү законһыҙ. Бынан тыш, документтарҙы әҙерләү хаҡы үҙгәрешһеҙ ҡала. Интернетта бары стандарт документтар тупланмаһы һорала.\nЮрий Шпизель, «Росгосстрах» компанияһының башҡортостан филиалы директоры: «Документтар шул килеш ҡала. Килешеү төҙөгән кешенең һәм транспорттың паспорты, үҙегеҙҙең һәм техника менән идара итергә хоҡуғы булған башҡа автоһәүәҫкәрҙәрҙең документтары, техник күҙәтеү талоныны номеры кәрәк».\nШулай ҙа интернет аша страховкалау формаһы буйынса ҡайһы бер автоһәүәҫкәрҙәрҙә һорау тыуа. Был осраҡта улар компанияға килеп, белгестәрҙән тулы мәғлүмәт һәм консультация ала ала.


Бер өлөшлөләр (лат. Liliopsida, Monocotyledones, Monocotyledoneae, ингл. monocots) — ябыҡ орлоҡло сәскәле үҫемлектәр типында 50 000 мең төрҙө берләштергән үҫемлектәр классы.Бер өлөшлөләр класында 63 мең тирәһе төр үҫемлек билдәле. Уларҙы 104 ғаилә һәм 3000 тирәһе ырыуға төркөмләйҙәр. Сама менән сәскәле үҫемлектәрҙең 1/4 өлөшөн тәшкил итәләр.Төркөмләү өсөн иң ауыр бирелгән класс үҫемлектәре булып торалар.\nXX быуат аҙағында — XXIбыуат башында систематик-ботаниктар элек ҡабул ителгән ғаиләләрҙе тарҡатып яңыларының һанын арттыра башланылар. Ләлә сәскәлеләр ғәиләһен тиҫтәләгән ғәиләне айырып сығарҙылар инде.\nИң күп һанлы (899 ырыуҙы тәшкил иткән 27 801 төр үҫемлек) һәм төркөмләү өсөн иң ауыры булып Орхидеялар ғаиләһе тора. Шулай уҡ, Ҡыяҡлылар ғаиләһе 759 ырыуға ҡараған 11 554 төрҙө берләштерә. Уларҙан ҡала күп һанлылар булып Күрәндәр (110 ырыу, 5784 төр), Ароидтар (117 ырыу, 3368 төр), Пальмалар (185 ырыу, 2522 төр) ғаиләләре тора.\nБерөлөшлөләрҙе айырып торған билдәләр:\nБәбәге бер орлоҡ өлөшлө;\nТамыр системаһы 1) сығышы буйынса өҫтәлмә тамыр системаһы булып тора,\n2)формаһы буйынса суҡ тамыр системана ҡарай;\nҮткәргес бәйләмдәре (проводящие пучки) һабаҡта һибелеп урынлашҡандар һәм камбий юҡ;\nҺабаҡтары —үлән (бик әҙҙәрендә генә ағасланған һабаҡ).Сөнки, камбий булмағас, йыуанлыҡҡа үҫә алмайҙар;\nЯпраҡтары ябай, ситтәре бөтөн, күпселеге һапһыҙ, еңсәле (влагалищные)була. Япраҡ йәймәләре параллель йәки дуға һымаҡ һеңерсәле;\nСәскә өлөштәренең һаны 3-кә бүленә.\nБер өлөшлөләрҙә орлоҡ яралғанда бер орлоҡ өлөшө үҫемлектең беренсе япрағы була. Был классҡа кергән иң әһәмиәтле ғаиләләр — ләлә сәскәлеләр һәм ҡыяҡлылар.\nBasa Jawa: Tetanduran wiji tunggal\nBasa Sunda: Liliopsida


Рөстәм Хәмитов Рәсәй һәм Ҡаҙағстан араһында хеҙмәттәшлек буйынса хөкүмәт-ара комиссия ағзалары менән осрашты // Йәмғиәт | новости башинформ.рф\nРөстәм Хәмитов Рәсәй һәм Ҡаҙағстан араһында хеҙмәттәшлек буйынса хөкүмәт-ара комиссия ағзалары менән осрашты\n10:30, 16 апреля 2015 Йәмғиәт\nӨФӨ, 2015 йыл, 16 апрель. /«Башинформ» мәғлүмәт агентлығы, Илья Спиридонов/.\n15 апрелдә Башҡортостан Башлығы Рөстәм Хәмитов Рәсәй һәм Ҡаҙағстан араһында хеҙмәттәшлек буйынса хөкүмәт-ара комиссияһы ағзалары — Ҡаҙағстандың инвестициялар һәм үҫеш буйынса беренсе вице-министры Женис Ҡасымбәков, Рәсәйҙең транспорт министры урынбаҫары Сергей Аристов һәм Рәсәй Транспорт министрлығының Халыҡ-ара хеҙмәттәшлек департаменты директоры Роман Александров менән осрашыу үткәрҙе.\nЯҡтар транспорт инфраструктураһы үҫеше мәсьәләләрен, шул иҫәптән ағымдағы йылда Өфө менән Ҡаҙағстан араһында һауа юлын асыу мөмкинлеген тикшерҙе.\n— Тура рейстар кәрәк. Шуның өсөн күпме тырышабыҙ, — тине Рөстәм Хәмитов. — Бөгөнгө көндә Ҡаҙағстан менән ҡыҙыҡлы проекттарыбыҙ бар. Сентябрҙә Өфөлә «Рәсәй — Ҡаҙағстан» форумы уҙа. Рейс мотлаҡ асылырға тейеш.\nОсрашыуҙа «Европа — Көнбайыш Ҡытай» халыҡ-ара маршрут төҙөлөшө барышы, атап әйткәндә, Ырымбур йүнәлешендәге һәм Ҡаҙағстан сиге йүнәлешендәге автомобиль юлы участкаһы тикшерелде.\n— Тәүҙәрәк юл республиканың ситенән үтер тип күҙалланғайны. Шул йүнәлештә эш алып барғандан һуң, көнсығыш коридорҙы бында күсерҙеләр. Беҙҙең биләмә буйлап 285 саҡрым. Беҙ ошо юл менән ҡыҙыҡһынабыҙ, — тип һыҙыҡ өҫтөнә алды Рөстәм Хәмитов. — Ниндәйҙер этапта туҡтап ҡалдыҡ. 40 саҡрымға проект бар. Экспертиза үткәрҙек. Ҡалған 240 саҡрым өсөн аҡса бүләбеҙ. Эш килеп сыҡмаһа, бик аяныс буласаҡ.\nИҫегеҙгә төшөрәбеҙ, «Европа — Көнбайыш Ҡытай» халыҡ-ара маршруты Рәсәй, Ҡаҙағстан һәм Ҡытай биләмәһе буйлап үтә. Илдәр араһында маршрутты төҙөү тураһында килешеүгә ҡул ҡуйылған һәм дәүләт сиктәренә сығыу урындары билдәләнгән. Рәсәйҙә юл Санкт-Петербургтан башлана һәм Ырымбур өлкәһенең Сагарчин ауылы янында тамамлана. Маршруттың дөйөм оҙонлоғо 8,5 мең километр тәшкил итә, шуның 2,2 мең километры Рәсәй биләмәһе буйлап үтә.\nБашҡортостандың Стәрлетамаҡ, Салауат, Ишембай, Бәләбәй кеүек эре сәнәғәт үҙәктәре транспорт ағымын булдырыуға тәьҫир итеүсе зонаға инә. Шуға бәйле республикала 282 саҡрымлыҡ Баулы — Күмертау автомобиль юлын төҙөү планлаштырыла. 9,2 километр оҙонлоғондағы 73 күпер һәм яһалма ҡоролмалар ҡаралған. Төҙөлөштөң хаҡы 114,9 миллиард һум тәшкил итәсәк.\nТеги: транспорт,юл төҙөлөшө,бр башлығы


Яңы тәьҫораттарға һәм дуҫтарға байып ҡайта\n13 Июль 2018, 11:38\n27 июндән 30-на тиклем Бөрйән районының “Ағиҙел” һауыҡтырыу-тәрбиә лагеры базаһында “Урал батыр” эпосын яттан һөйләүсе йәш сәсәндәрҙең XX республика бәйгеһе үтте. Конкурста Башҡортостан Республикаһының белем биреү ойошмаларынан 48 яңғыҙ башҡарыусы һәм 20 фольклор коллективы ҡатнашты.\nМәсетле районы исеменән бәйгелә Дыуан-Мәсетле ауылы мәктәбенән дүртенсе класс уҡыусыһы Фирҙәүес Мөхәмәтова сығыш яһаны.\n– Конкурс миңә бик оҡшаны, – тип һөйләй Фирҙәүес. – Беҙҙе, 130-ҙан ашыу ҡатнашыу-сыны, лагерҙың бөтә уңай- лыҡтары булған бүлмәләренә урынлаштырҙылар. Беренсе көндө беҙ Иҫке Собханғол ауылында парадта булдыҡ, район мәҙәниәт һарайында концерт ҡараныҡ, башҡорт әҙәбиәт ғилеме белгесе, фольклорсы, филология фәндәре докторы Әхмәт Сөләймәнов иҫтәлегенә музей асыу тантанаһында ҡатнаштыҡ.\nТөштән һуң “Урал батыр” эпосын яттан һөйләү конкурсы башланды. Еңеү теләге менән килгән бәйгеселәр үҙҙәрен төрлө яҡтан күрһәтте: өзләнеләр, төрлө музыка ҡоралдарында уйнанылар, эпосты матур итеп һөйләнеләр. Мин дә уларҙан ҡалышмаҫҡа тырыштым. Йәрәбә буйынса 38-се булып, сығышымды “Урал батыр” йыры менән башлап ебәрҙем. Ҡумыҙҙа ла уйнаным, эпостың бер нисә юлын өзләп күрһәттем. Мин “Өмөтлө киләсәк” номинацияһында еңеү яуланым.\nМатур тәбиғәтле Бөрйән ерендә бик күп дуҫтар таптым. Ағиҙел йылғаһында һыу индек, төрлө уйындар уйнаныҡ, сығыш яһарға ла өлгөрҙөк. “Синяя птица” Бөтә Рәсәй йәш таланттар конкурсында ҡатнаш-ҡан, өс йыл рәттән “Урал батыр” эпосын яттан һөйләп беренсе урын алған, быйыл Гран-при яулаусы Ләйсән Золотарева менән танышып, дуҫлашыуыма бик шатмын.\nИҫке Собханғол мәктәбе уҡыусылары беҙгә күңелһеҙләнеп ултырырға бирмәне. Улар дәртле бейеүҙәре, моңло йыр-ҙары менән беҙҙе ҡыуандырҙы, төрлө конкурстар үткәрҙе. Дискотека ла булды. Шүлгәнташ мәмерйәһенә сәйәхәт ойошторолдо. Уның эсендә булдыҡ, фотоға төштөк, иҫтәлеккә төрлө сувенирҙар һатып алдыҡ.\nЭпосты күберәк ятлап, киләһе йылда ла сығыш яһау теләге менән янып ҡайттым. Ошо сәйәхәтте ойоштороуҙа ярҙам күрһәтеүселәргә рәхмәтемде белдерәм.\nҺүрәттә: Фирҙәүес Мөхәмәтова (һулдан) Ләйсән Золотарева менән.


Силәбе өлкәһендә йәш башҡорт йырсыларының концерты үтәсәк // Йәмғиәт | новости башинформ.рф\nСиләбе өлкәһендә йәш башҡорт йырсыларының концерты үтәсәк\n17:47, 17 мая 2012 Йәмғиәт\n18-19 майҙа Силәбе өлкәһенең Арғаяш һәм Ҡоншаҡ райондарында Башҡортостан йәш артистарының «Иң яҡшыһы — һинең өсөн!» исемле концерты үтә. Ауыл йәштәре алдында йырсылар Раил Өмөтбаев, Ғайсар Миңлеғолов һәм алып барыусы Әлмир Бамбучо сығыш яһай. Концерттарҙы Арғаяш районының Башҡорт йәштәре иттифағы һәм «Салауат» продюсер үҙәге ойоштора. Был хаҡта «Башинформ» агентлығына Башҡортостан Республикаһының Силәбе өлкәһендәге Даими вәкиллеге матбуғат секретары Михаил Хәбиров хәбәр итте.\nТеги: башҡорттар төбәктәрҙә,концерттар,йәштәр


Еңеүҙең 70 йыллығы уңайынан Дәүләт Думаһы амнистия иғлан итте // Сәйәсәт | новости башинформ.рф\nЕңеүҙең 70 йыллығы уңайынан Дәүләт Думаһы амнистия иғлан итте\n16:17, 24 апреля 2015 Сәйәсәт\nӨФӨ, 2015 йыл, 24 апрель. /«Башинформ» мәғлүмәт агентлығы, Ғәлиә Нәбиева/.\nДәүләт Думаһы депутаттары президенттың 1941-1945 йылдарҙағы Бөйөк Ватан һуғышында Еңеүҙең 70 йыллығына бәйле амнистия иғлан итеү тураһындағы ҡарарын бер тауыштан хупланы. ТАСС мәғлүмәттәре буйынса, амнистияға 60 мең самаһы иркенән мәхрүм ителеүселәр һәм 200 меңгә яҡын шартлы рәүештә хөкөм ителеүселәр эләгергә мөмкин.\nАмнистия тураһында акт ил алдында хеҙмәттәре булған, Ватанды һаҡлау буйынса хәрби бәрелештәрҙә ҡатнашҡан кешеләргә, шулай уҡ Афғанстанда йәки һуғыш барған башҡа илдәрҙә хәрби йәки хеҙмәт бурысын үтәүселәргә; Чечен Республикаһында һәм Төньяҡ Кавказда үҙ бурыстарын башҡарған хәрбиҙәргә, хоҡуҡ һаҡлау органдары хеҙмәткәрҙәренә, ябай граждандарға; СССР-ҙың һәм Рәсәй Федерацияһының дәүләт наградалары менән бүләкләнеүселәргә, Чернобыль атом электр станцияһындағы һәләкәт йәки 1957 йылда «Маяҡ» производство берекмәһендә булған авария эҙемтәләрен бөтөрөүҙә ҡатнашыусыларға ҡағыла.\nБәлиғ булмағандар, бәләкәй балаһы һәм инвалид балаһы булған ҡатын-ҡыҙҙар, йөклө ҡатын-ҡыҙҙар, яңғыҙ атайҙар (бәлиғ булмаусыларға ҡарата енәйәт эше ҡылыусыларҙан тыш), 55 йәштән өлкән ирҙәр һәм 50 йәштән өлкән ҡатын-ҡыҙҙар, беренсе һәм икенсе төркөм инвалидтары, өсөнсө һәм дүртенсе стадияға еткән яман шеш менән сирләүселәр, шулай уҡ туберкулездың асыҡ формаһы менән яфаланыусылар иреккә сығарылырға тейеш. Бынан тыш, һаҡһыҙлыҡ буйынса ауыр булмаған енәйәт ҡылған кешеләрҙе енәйәт эҙәрлекләүенән азат итергә тәҡдим ителә.\nТеги: еңеүҙең 70 йыллығы,дәүләт думаһы,амнистия